title: Chiranjeevi

text: Näyttelijänuransa aikana Chiranjeevi on voittanut yhdeksän eteläintialaista Filmfare Awards South -palkintoa. Niihin sisältyy myös legendapalkinto vuodelta 2006 ja elämäntyöpalkinto vuodelta 2010.


title: Chiranjeevi

text: Vuonna 2008 Chiranjeevi ilmoitti lopettavansa näyttelemisen ja siirtyvänsä politiikkaan. 26. elokuuta 2008 hän perusti puolueen nimeltä Praja Rajyam (, ).


title: Chiranjeevi

text: Vuosina 2009–2012 Chiranjeevi toimi Andhra Pradeshin osavaltion lainsäätöelimen jäsenenä.


title: Chiranjeevi

text: Vuonna 2011 Praja Rajyam liitettiin Intian kongressipuolueeseen.


title: Chiranjeevi

text: 28. lokakuuta 2012 Chiranjeevista tuli Intian turismiministeri. Chiranjeevi vastusti kiihkeästi Telanganan alueen irtautumista Andhra Pradeshin osavaltiosta ja lokakuussa 2013 hän ilmoitti eroavansa ministerinvirasta protestina osavaltion halkaisupäätökselle. Chiranjeevin virka turismiministerinä päättyi 26. toukokuuta 2014.


title: Chiranjeevi

text: Poliittisten näkemystensä vuoksi Chiranjeevi ei ole puheväleissä Jana Sena -nimisen puolueen vuonna 2014 perustaneen veljensä Pawan Kalyanin kanssa.


title: Mil Mi-14

text: Mil Mi-14 (, Nato-raportointinimi: Haze) on neuvostoliitossa suunniteltu ja valmistettu sukellusveneentorjuntahelikopteri, joka pohjautuu saman tehtaan Mil Mi-8 -kuljetushelikopteriin.


title: Mil Mi-14

text: Helikopterista on valmistettu sekä sukellusveneiden- ja miinantorjunta että pelastus- ja etsintäversiot. Sen voimanlähteenä on kaksi turboahdettua Klimov TV3-117MT -moottoria, ja siinä on veneenkaltainen runkorakenne, kuten SH-3 Sea King -helikopterissa. Rungon etuosassa on kellukkeet, ja lisäksi kopterissa on nostettavat laskutelineet. Mallia voi käyttää horisontin takaiseen maalin tunnistukseen, ohjusten maaliinohjaukseen sekä etsintä- ja pelastuspalveluun. Koneessa on pommikuilu sukellusveneidentorjuntaan tarkoitetuille torpedoille ja syvyyspommeille sekä muille merimaaleja vastaan tarkoitetuille asejärjestelmille.Vuoteen 1991 mennessä noin 230 konetta luovutettu asiakkaille. Neuvostoliiton ohella toimitettu muun muassa Bulgariaan, Kuubaan, Itä_Saksaan, Pohjois-Koreaan, Libyaan, Puolaan, Syyriaan ja Jugoslaviaan.


title: Kaišiadorysin rautatieasema

text: Kaišiadorysin rautatieasema () on Liettuan rautateiden risteysasema Vilnan ja Kaunasin välisellä radalla Kaišiadorysin pikkukaupungissa Liettuan eteläosissa.


title: Kaišiadorysin rautatieasema

text: Kaišiadorys on merkittävä rautateiden risteyspaikkakunta. Se sijaitsee yhtäältä pääkaupunki Vilnasta luoteeseen satamakaupunki Klaipėdaan vievällä radalla ja toisaalta Kaišiadorysissä radasta haarautuu tärkeä Kaunasin kautta Kaliningradiin vievä reitti. Sijainti Liettuan kahden suurimman kaupungin välillä takaa melko tiheän taajamajunaliikenteen. Kansainvälistä henkilö- ja rahtiliikennettä Kaišiadorysin ratapihan kautta syntyy erityisesti Venäjän rautateiden liikenteestä Kaliningradin alueen ja Baltian itäpuolisen Venäjän välillä.


title: Kaišiadorysin rautatieasema

text: Rautatien paikkakunta sai 1861-1862 osana Venäjän keisarikunnan radanrakennushanketta Vilnan länsipuolelta Lentvarisista Kaunasin kautta Kybartaihin, nykyisen Kaliningradin alueen itärajalle. Vuosina 1868–1871 rakennettiin Kaišiadorysista rata satamakaupunki Liepājaan (Latvia), mitä linjaa jatkettiin pian Romnyyn (Ukraina) saakka.


title: Minerva Osakeyhtiö

text: Minerva Osakeyhtiö toimi Helsingissä kirjakauppana ja antikvariaattina vuosina 1896–1912. Minervan kirjavarastossa oli yli 300 000 kirjaa. Minerva oli keskittynyt kokoelmassaan tieteelliseen kirjallisuuteen ja se olikin omana aikanaan merkittävä tieteellisen kirjallisuuden myyjä ja antikvaaristen kirjaluetteloiden julkaisija. Se julkaisi tosin muunkinlaista kirjallisuutta. Minervan konkurssin jälkeen liikkeen uusien kirjojen varastoa myi Suomalainen Kirjakauppa (alkuperäiseltä nimeltään Helsingin Suomalainen Kirjakauppa Oy). Antikvaariset kirjat myytiin Jyväskylään ja siitä tuli vuonna 1914 perustetun tieteellisen kirjaston kokoelman runko. Kyseisestä kirjastosta kehittyi vuosien saatossa Jyväskylän yliopiston kirjasto.


title: Minerva Osakeyhtiö

text: Minervan johtaja vuosina 1901–1911 oli Yrjö Weilin.


title: Gangut-luokka

text: Gangut-luokka oli Venäjän keisarikunnan laivaston dreadnought-taistelulaivaluokka, johon kuului neljä alusta. Luokan alukset tilattiin 1909, mutta niiden aloittaminen viivästyi duuman vahvistaessa tilauksen vasta 1911. Alukset valmistuivat joulukuusta 1914 tammikuuhun 1915, vaikka niiden aseistuksen asentaminen vei vielä reilut puoli vuotta.


title: Gangut-luokka

text: Vuoden 1908 alussa julistettiin avoin tarjouskilpailu, johon vastasi kuusi venäläistä ja 21 ulkomaista telakkaa. Kaikkiaan vastaanotettiin 51 erilaista suunnitelmaa. Laivaston tekninen komitea totesi saksalaisen Blohm & Vossin esityksen olevan paras ja yleisesikunta piti parhaana Cunibertin esitystä. Jälkimmäinen kuitenkin oli pyynnön vastainen, koska sen 120 millimetrin apuaseet oli sijoitettu torneihin eikä kasematteihin.


title: Gangut-luokka

text: Esitys tilauksen tekemisestä Saksasta herätti vastustusta niin Venäjällä kuin Ranskassa. Venäjän pääministeri esitti ainoastaan piirustusten lunastamista ja varsinaisen tilauksen tekemistä venäläisiltä telakoilta. Suunnitelmat piti piirtää uudelleen, missä työssä saatiin apua John Brown and Companyltä. Aluksen neljä kolmiputkista 12 tuuman Obuhov -tykeillä varustettua tornia takasivat kolmanneksen raskaamman täyslaidallisen kuin vastaavilla saksalaisilla tai brittiläisillä taistelulaivoilla. 120 millimetrin apuaseiden sijoittelu ei ollut onnistunut, koska ne olivat välittömästi raskaampien tykkien alapuolella ja siten painevaikutuksen alla.


title: Gangut-luokka

text: Alusten voimanlähteenä oli B-tornin jakamat kaksi kattilahuoneryhmää ja Y-tornin tasalla oleva varsinainen konehuone. Kattiloina oli Yarrowin -kattilat eikä Belleville-kattilat kuten aiemmissa venäläisissä aluksissa. Tämä lisäsi nopeutta noin 1,5 solmua, mikä tarjosi pienen nopeus edun muihin Itämeren alueen taistelulaivoihin.


title: Loppu (Frendit)

text: Loppu () on tilannekomediasarjan "Frendit" päätösjakso. Jakso käsittää sarjan 10. tuotantokauden jaksot 17 ja 18; sen kaksi osaa erotettiin kahdeksi erilliseksi jaksoksi. Jakson kirjoittivat sarjan luojat David Crane ja Marta Kauffman ja sen ohjasi sarjan tuottaja Kevin S. Bright. Jakso ensiesitettiin Yhdysvalloissa NBC-televisiokanavalla 6. toukokuuta 2004. Sitä katsoi 52,5 miljoonaa yhdysvaltalaista katsojaa ja se oli Yhdysvaltojen kaikkien aikojen neljänneksi katsotuin televisiosarjan päätösjakso. Suomessa jakso ensiesitettiin MTV3:lla 23. marraskuuta 2004, ja se keräsi 824 000 katsojaa.


title: Loppu (Frendit)

text: Päätösjakso sulkee pitkään käynnissä olleita juonenkäänteitä. Ross Geller (David Schwimmer) tunnustaa rakastavansa Rachel Greenia (Jennifer Aniston) ja he päättävät jatkaa suhdettaan; Monica Geller (Courteney Cox) ja Chandler Bing (Matthew Perry) adoptoivat kaksoset ja muuttavat lähiöön. Jakson viimeisessä kohtauksessa kuusi ystävystä poistuvat asunnoistaan ja menevät viimeiselle kahvikupilliselle Central Perk -kahvilaan.


title: Loppu (Frendit)

text: Ennen jakson kirjoittamista Crane, Kauffman ja Bright katsoivat muiden tilannekomediasarjojen päätösjaksoja innoitukseksi. Jakso kuvattiin Warner Bros. -studioilla Burbankissa Kaliforniassa; ensimmäinen osa kuvattiin 16. tammikuuta ja toinen osa 23. tammikuuta. Päätösjakso sai hyvän vastaanoton kriitikoilta ja näyttelijöiltä.


title: Loppu (Frendit)

text: Phoebe Buffay (Lisa Kudrow) ja Joey Tribbiani (Matt LeBlanc) pakkaavat Monican ja Chandlerin tavaroita, sillä nämä ovat lähteneet Erican (Anna Faris) mukaan synnytyssairaalaan. Erica aikoo luovuttaa lapsensa heille, mutta Monican ja Chandlerin yllätykseksi hän synnyttääkin kaksoset. Asunnossaan Joey näyttää Phoebelle tupaantuliaislahjan, jonka hän on suunnitellut Monicalle ja Chandlerille: tipun ja ankanpoikasen, jotka korvaavat ne, jotka kuolivat aiemmin. Ross saapuu ja tunnustaa, että vietti edellisen yön Rachelin kanssa. Rachel tulee makuuhuoneesta ja Rossin pettymykseksi kertoo hänelle rakastelun olleen "täydellinen tapa hyvästellä".


title: Loppu (Frendit)

text: Myöhemmin Central Perk -kahvilassa Phoebe suostuttelee Rossia kertomaan Rachelille tunteistaan, ennen kuin Rachel lähtisi uuden työnsä perässä Pariisiin. Ross on kertomaisillaan Rachelille asiasta, kun kahvilan työntekijä Gunther (James Michael Tyler) tunnustaa Rachelille rakastavansa tätä. Myöhemmin, kun he ovat jälleen Monican ja Chandlerin asunnossa, Ross päättää olla kertomatta tunteistaan, koska pelkää tulevansa torjutuksi. Rachel päättää lähteä lennolle mutta ehtii näkemään Monican ja Chandlerin kaksoset, jotka ovat saaneet nimekseen Erica (biologisen äidin mukaan) ja Jack (Monican isän mukaan). Kun Rachel on lähtenyt, Ross muuttaa mielensä ja lähtee Phoeben kanssa taksilla lentokentälle.


title: Loppu (Frendit)

text: Joey palaa asunnolleen hakeakseen tipun ja ankanpojan, mutta huomaa niiden jääneen loukkuun pöytäjalkapallopelin sisälle. Chandler ja Joey päättävät rikkoa pöydän, koska eivät saa muuten lintuja ulos. Phoeben holtittoman ajamisen johdosta hän ja Ross saapuvat lentokentälle ajoissa ja ostavat liput päästäkseen turvatarkastuksen läpi Rachelin luo. He etsivät ilmoitustaululta Rachelin lentoa mutta eivät löydä sitä. Ross tarkistaa lennon numeron Monicalta ja saa selville, että Rachelin lento lähteekin Newarkin lentoasemalta, kun he itse ovat tulleet John F. Kennedyn lentoasemalle. Phoebe soittaa Rachelille, joka on jo noussut koneeseen, saadakseen lisäaikaa. Eräs matkustaja käsittää Rachelin puhelun väärin ja luulee koneen ”vasemmassa filangissa” olevan vikaa. Hän lähtee hätääntyneenä pois koneesta ja kehottaa kaikkia muita seuraamaan perässä. Chandler ja Joey ovat niin kiintyneitä pöytään, etteivät pysty rikkomaan sitä, joten Monica tarjoutuu tehtävään. Kun he saavat linnut ulos, Chandler ehdottaa, että Joey pitäisi ne.


title: Loppu (Frendit)

text:
Phoebe ja Ross saapuvat lentokentälle, juuri kun Rachel on nousemassa uudestaan koneeseen. Ross kertoo Rachelille rakastavansa tätä, mutta tämä ei pysty käsittelemään yllättävää tunnustusta ja nousee kuitenkin koneeseen. Hylätty Ross palaa kotiinsa ja kuuntelee Rachelin jättämän viestin vastaajastaan. Viestissä Rachel selittää toimintaansa ja yrittää päästä ulos koneesta, mutta puhelu katkeaa. Ross kääntyy, näkee Rachelin seisovan oviaukossa ja he suutelevat. Seuraavana päivänä ystävykset kokoontuvat Monican ja Chandlerin tyhjään asuntoon. He jättävät asunnon avaimet pöydälle ja menevät Central Perk -kahvilaan juomaan viimeiset kahvikupilliset.
Sarjan tekijät luonnostelivat tunnin mittaisen päätösjakson tammikuussa 2004, neljä kuukautta ennen sen esitystä 6. toukokuuta. Ennen jakson kirjoittamista David Crane, Marta Kauffman ja Kevin S. Bright katsoivat muiden tilannekomedioiden päätösjaksoja ja kiinnittivät huomiota siihen mikä toimi ja mikä ei. He huomasivat pitävänsä niistä jaksoista, jotka pysyivät uskollisena sarjalle. Käsikirjoittajilla oli ongelmia jakson kirjoittamisessa ja he viettivät useita päiviä miettien päätöskohtausta kirjoittamatta sanaakaan. Crane kertoi, että he eivät halunneet tehdä "mitään korkeakonseptista tai sarjasta poikkeavaa".


title: Loppu (Frendit)

text: Jakson lopussa soiva musiikki, kun kamera vaeltaa tyhjän asunnon läpi, on rockyhtye Jefferson Airplanen kappale ”Embryonic Journey”. Pearl Jamin kappale ”Yellow Ledbetter” on myös esillä jaksossa, kun Rachel nousee ensimmäistä kertaa koneeseen. Kyseessä on ensimmäinen Pearl Jamin kappale televisio-ohjelmassa.


title: Loppu (Frendit)

text: Jakso kuvattiin Los Angelesissa Warner Bros. -studioilla Stage 24:llä, jossa "Frendejä" on kuvattu toisesta tuotantokaudesta lähtien. Päätösjakson ensimmäinen osa kuvattiin 16. tammikuuta ja toinen 23. tammikuuta 2004. Päätösjakson jälkeen Stage 24 uudelleennimettiin ”The Friends Stageksi”.


title: Loppu (Frendit)

text: Kuukausi ennen päätösjakson kuvaamista Aniston kertoi vuorosanojen lukemisen olevan jakso jaksolta vaikeampaa. Hän kertoi kaikkien olevan hermona ja tunteellisia. Tuottajat lupasivat kyyneleisen lopun ja näyttelijät myönsivät, etteivät itkukohtaukset olleet näyteltyjä. LeBlanc kertoi päätösjakson kuvaamisen olleen liikaa hänelle ja muille näyttelijöille; hänen mukaansa Kudrow alkoi itkeä, jonka jälkeen Aniston ja Cox ryhtyivät myös tunteellisiksi. Schwimmer, jonka LeBlanc oli luullut olevan ”huippuammattilainen” oli myös kuohuksissa, joten LeBlanc ”vain hajosi”. Maggie Wheeler, joka oli Chandlerin ”osa-aikainen” tyttöystävä Janice, kertoi "People"-lehdelle koko näyttelijäkaartin joutuneen menevän meikattavaksi uudelleen ja Perryn rikkoneen jännityksen chandlermaisesti sanomalla ”joku tulee samaan potkut.”


title: Loppu (Frendit)

text: Aluksi suunniteltiin, että eräät keskeiset kohtaukset kuvattaisiin ilman yleisöä juonipaljastusten estämiseksi, mutta tuottajat päättivät olla huolestumatta asiasta ja kuvasivat kaikki kohtaukset elävän studioyleisön edessä. Tuottajat laittoivat liikkeelle myös huhun, että sarjalle olisi kuvattu useita loppuja; itse asiassa vain yksi suunniteltiin ja kuvattiin.


title: Loppu (Frendit)

text: Jokaisen "Frendit"-jakson alussa näyttelijät astuivat yleensä studioyleisön eteen yksi kerrallaan, mutta tällä kertaa he tulivat kaikki yhdessä. Yleisön keskuudessa oli myös joitain kutsuvieraita, kuten Hank Azaria, joka näytteli Phoeben tieteilijäpoikaystävää useassa jaksossa; mukana oli myös David Arquette, joka kuvasi kulisseissa vaimoaan Coxia ja muita henkilöitä videokamerallaan. Anistonin tuolloinen mies, Brad Pitt, ei ollut paikalla; Pitt kertoi syyksi halunsa yllättyä, kun jakso esitetään televisiossa. Vaikka yleisössä oli joitain kutsuvieraita, niin noin 75 % studioyleisöstä olivat tavallisia ihmisiä, jotta yleisön reaktio olisi yhtäpitävä sarjan muiden jaksojen kanssa.


title: Loppu (Frendit)

text: NBC mainosti mittavasti sarjan päätösjaksoa, jota edelsi useiden viikkojen hehkutus. NBC:n paikalliset tytäryhtiöt järjestivät katselujuhlia eri puolilla Yhdysvaltoja mukaan lukien tapahtuma Universal CityWalkilla. New Yorkin puistoihin kerääntyi arviolta 3 000 ihmistä katsomaan jaksoa isoilta ruuduilta. Päätösjakson jälkeen keskusteluohjelma "The Tonight Show with Jay Leno" kuvattiin "Frendien" Central Perk -kahvilassa, jossa sarjan näyttelijät olivat vieraana. Hinta 30-sekuntiselle mainospätkälle päätösjakson aikana oli keskimäärin kaksi miljoonaa Yhdysvaltain dollaria. Tämä oli suurin mainoshinta tilannekomediasarjalle, aiempaa ennätystä piti hallussaan "Seinfeld", jonka päätösjakson aikana esitetty mainos maksoi 1,7 miljoonaa dollaria.


title: Loppu (Frendit)

text: Päätösjaksoa katsoi 52,5 miljoonaa yhdysvaltalaiskatsojaa. Se ei ollut kuitenkaan katsotuin jakso "Frendien" historiassa, sillä välittömästi Super Bowlin jälkeen 28. tammikuuta 1996 esitetty "Joeyn fani" () keräsi 52,9 miljoonaa katsojaa. "Frendien" päätösjakso oli neljänneksi katsotuin televisiosarjan päätösjakso Yhdysvaltojen televisiohistoriassa edellään sarjojen "M*A*S*H", "Cheers" ja "Seinfeld" päätösjaksot, joita katsoi 123, 102,4 ja 85,9 miljoonaa katsojaa. "Frendien" päätösjakso oli vuoden 2004 toiseksi katsotuin televisiojakso Super Bowlin jälkeen.


title: Loppu (Frendit)

text: Suomessa jakso esitettiin MTV3:lla samana päivänä kuin "Sinkkuelämää"-televisiosarjan päätösjakso eli 23. marraskuuta 2004. "Frendien" päätösjaksoa katsoi 840 000 katsojaa ja "Sinkkuelämän" 795 000 katsojaa.


title: Loppu (Frendit)

text: Jakso oli ehdolla Emmy-palkinnon saajaksi parhaasta monikamera-sarjan tai -erikoisjakson äänityksestä ja parhaasta monikamera-sarjan leikkauksesta, mutta hävisi molemmat palkinnot "Frasierille".


title: Loppu (Frendit)

text:
Arvostelut sarjan päätösjaksosta olivat pääosin myönteisiä. "USA Today" -lehden Robert Bianco kuvaili päätösjaksoa viihdyttäväksi ja tyydyttäväksi, ja ylisti sitä tunteiden ja huumorin sekoittamisesta. "Boston Heraldin" Sarah Rodman ylisti Anistonia ja Schwimmeria näyttelijäntyöstään, mutta piti hahmojen yhteenpaluuta liian puhtaana, vaikka lopputulos olikin se, mitä fanit toivoivat. "Newsdayn" Noel Holston kutsui jaksoa suloiseksi ja tyydyttäväksi.
"USA Today" kiinnitti huomiota asiaan, jota monet kriitikot pitivät ongelmallisena, eli sarjan ikääntymiseen. Vaikka sarja pysyi suosittuna, oli siitä katoamassa into. Salon.com -sivuston Heather Havrilesky kirjoitti, että huolimatta jakson ympärillä pyörineestä kuvottavasta hypestä, pettymyksen täyteisestä tuotantokaudesta ja latteasta päätösjaksosta, on tärkeää muistaa, kuinka mahtava sarja oli pitkän aikaan. "Fort Worth Star-Telegramin" Ken Parish Perkins antoi päätösjaksolle hyvän arvosanan ja luonnehti sitä enemmän koskettavaksi kuin koomiseksi.


title: Loppu (Frendit)

text: Sarjan tekijät kerääntyivät Los Angelesiin katsomaan päätösjaksoa. Se sai hyvän vastaanoton päänäyttelijöiltä, jotka olivat varmoja fanien tuntevan samoin. David Schwimmer kertoi päätösjakson olevan juuri sellainen, mitä hän oli toivonut. ”Me kaikki päädymme uuteen alkuun. Se on uusi luku hahmojen elämässä.”


title: Loppu (Frendit)

text: Kuvattaessa jaksoa näyttelijät ja henkilökunta kierrättivät vuosikirjoja ja allekirjoittivat niitä toisillaan. Kun lavasteet oli purettu, näyttelijät ja muut tekijät saivat osan Central Perk -kahvilaa muistoksi.


title: Loppu (Frendit)

text: Jakson tiimoilta järjestettiin kolme juhlaa – illallinen Anistonin ja Pittin asunnolla 19. tammikuuta 2004, illanistujaiset West Hollywoodissa 22. tammikuuta ja isot tuhannen vieraan juhlat 24. tammikuuta Los Angelesin Park Plaza Hotelissa. Juhlissa esiintyi The Rembrandts, joka esitti "Frendien" tunnuskappaleen ”I’ll Be There for You”.


title: Jättini

text: Jättini on Michael Lehmannin ohjaama komediaelokuva, joka sai ensi-iltansa 10. huhtikuuta 1998. Elokuvan pääosissa esiintyvät Billy Crystal ja koripalloilija Gheorghe Mureșan.


title: Jättini

text: Manageri Sammy matkustaa Romaniaan edustamansa näyttelijän kanssa. Saatuaan potkut Sammy joutuu auto-onnettomuuteen, ja pelastuu suurikokoisen romanialaisen miehen, Maxin, avulla.


title: Jättini

text: Sammy uskoo Maxissa olevan potentiaalia näyttelijäksi, ja esittelee tälle elokuvateollisuutta. Samalla hän saa tietää Maxin halusta tavata nuoruuden rakkautensa Lilliana, joka oli muuttanut Gallupiin, Yhdysvaltoihin. Sammy lupaa viedä Maxin Lillianan luokse, mikäli tämä suostuu elokuvarooleihin. Näin Max päätyy ensimmäiseen rooliinsa Romaniassa kuvattavaan elokuvaan, josta kaksikko saa palkkioksi lentoliput Yhdysvaltoihin.


title: Jättini

text: Saatuaan tietää uudesta Steven Seagalin elokuvasta, Sammy matkustaa Maxin kanssa kuvauspaikalle. Seagal ei ensin hyväksy Maxia elokuvaan, koska päävihollisen rooli on jo täytetty, mutta muuttaa mieltään kuultuaan Maxin toistavan lainauksia William Shakespearen näytelmästä.


title: Jättini

text: Yhtäkkiä Maxin kunto huononee ja hänelle diagnosoidaan sydänsairaus, jota ei voida hoitaa sydämen siirrolla Maxin sydämen suuren koon takia. Sammy päättää etsiä käsiinsä Lillianan, mutta tämä ei suostu tapaamaan Maxia. Sammy joutuu turvautumaan vaimoonsa, joka esiintyy Maxin edessä Lillianan ja tapaa tämän.


title: Jättini

text: Sammy lopulta päättää palauttaa Maxin Romaniaan, ja vie tämän tapaamaan vanhempiaan, jota Max ei ole tavannut vuosiin. Max kohtaa ilahtuneet vanhempansa, ja jää asumaan heidän kanssaan Sammyn palatessa Yhdysvaltoihin.


title: Artur Hammarström

text: Herman Artur Hammarström (29. marraskuuta 1863 Vaasa – 9. toukokuuta 1931 Pori) oli suomalainen pankinjohtaja, valtiopäivämies ja ruotsin kielellä kirjoittanut kirjailija.


title: Artur Hammarström

text: Hammarströmin vanhemmat olivat lääninkamreeri Herman Napoleon Hammarström ja Maria Emilia Sabelli. Hän pääsi ylioppilaaksi Vaasan lyseosta 1881 ja opiskeli Helsingin yliopistossa. Hän suoritti voimistelunopettajatutkinnon 1884 ja valmistui filosofian kandidaatiksi 1885 ja maisteriksi 1886. Hammarström suoritti myös yleisen hallintotutkinnon 1896.


title: Artur Hammarström

text: Hammarström toimi Yhdyspankin konttorinjohtajana Porissa 1901–1931 ja avusti myös Satakunnan Sanomia. Hän osallistui lisäksi säätyvaltiopäiville.


title: Artur Hammarström

text: Artur Hammarström oli naimisissa kaksi kertaa:


title: Artur Hammarström

text: Lastenkirjailija Nanny Hammarström oli Artur Hammarströmin sisar.


title: Ester Walters

text: Ester Walters (8. toukokuuta 1879 Tammisaari – 4. marraskuuta 1933 Helsinki) oli suomalainen suomen ja ruotsin kielellä kirjoittanut lastenkirjailija.


title: Edith Sohlström

text: Edith Sohlström (23. heinäkuuta 1870 Pori – 24. elokuuta 1934 Pori) oli suomalainen kirjaililja ja säveltäjä, varsinaiselta ammatiltaan voimistelunopettaja.


title: Edith Sohlström

text: Edith Sohlström kasvoi taiteita suosivassa kodissa ja oppi soittamaan pianoa ja kitaraa. Hän toimi voimistelunopettajana Porin tyttölyseossa ja sitten Privata svenska flickskolanissa. Sohlström kirjoitti ruotsin kielellä lasten- ja nuortenkirjoja ja käytti nimimerkkiä "Vivan Holme". Hän kirjoitti lisäksi monia liikunta-aiheisia opas- ja oppikirjoja. Hänen sävellyksistään tunnetaan parhaiten useina sovituksina elämään jäänyt melodinen "Elegia".


title: Edith Sohlström

text: Edith Sohlströmin veli oli kuoronjohtaja, lakitieteen kandidaatti Gösta Sohlström (1849–1925). Hänet on haudattu Poriin Käppärän hautausmaalle.


title: Edith Sohlström

text: Nimimerkillä "Vivan Holme":


title: Rikoslaki (yhtye)

text: Rikoslaki on vuoden 2010 alusta asti toiminut suomalainen yhtye. Yhtye käyttää tyylilajistaan nimitystä "räck'n'raw". Yhtye on perustettu Hämeenlinnan Sairiossa.


title: Rikoslaki (yhtye)

text: Yhtyeen jäseniä ovat Aake (kitara), Harri (kitara), Mikko (laulu), Rambo (basso) ja Juuso (rummut).


title: Rikoslaki (yhtye)

text: Rikoslain debyyttilevy julkaistiin helmikuussa 2011. Ep-levy sisältää neljä kappaletta. Levyn julkaisi Suomessa 7-tuumaisena vinyylinä ja Cd-EP:nä levy-yhtiö Woimasointu.


title: Rikoslaki (yhtye)

text: Yhtyeen 12 kappaletta sisältävä debyyttialbumi, Rikoslaki julkaistiin heinäkuussa 2012.


title: Rikoslaki (yhtye)

text: Rikoslaki esiintyi vuonna 2010 ja 2015 Ämyrockissa ja vuonna 2011 Puntala-rockissa.


title: J. A. Lindén

text: Johan Axel Lindén (30. elokuuta 1853 Turku – 9. syyskuuta 1932 Pohja) oli suomalainen ruotsin kielellä kirjoittanut runoilija.


title: Selma Kajanus

text: Selma Maria Kajanus (8. helmikuuta 1860 Helsinki – 19. heinäkuuta 1935 Helsinki) oli suomalainen pianisti ja ruotsin kielellä kirjoittanut runoilija.


title: Selma Kajanus

text: Selma Kajanus opiskeli pianonsoittoa vuosina 1883–1885 Wienissä ja vuonna 1891 Pietarissa, jossa hänen opettajanaan oli säveltäjä Anton Rubinstein. Vuodesta 1880 hän esiintyi konserttipianistina kotimaassa, Ruotsissa ja Venäjällä sekä toimi pianonsoiton opettajana Helsingissä.


title: Selma Kajanus

text: Säveltäjä Robert Kajanus oli Selma Kajanuksen veli.


title: Lydia Blom

text: Lydia Blom (14. kesäkuuta 1853 Rauma – 1. heinäkuuta 1934 Sipoo) oli suomalainen ruotsin kielellä kirjoittanut kirjailija joka käytti nimimerkkiä "Viktor Wildmark".


title: Pierre Henry

text: Pierre Henry (9. joulukuuta 1927 Pariisi – 5. heinäkuuta 2017 Pariisi) oli ranskalainen säveltäjä. Hän vaikutti huomattavasti konkreettisen musiikin kehitykseen. Hän aloitti opintonsa Pariisin konservatoriossa kymmenvuotiaana. Hänelle opetti pianonsoittoa Nadia Boulanger ja lyömäsoitinten soittoa Felix Passerone; lisäksi hän opiskeli Olivier Messiaenin johdolla. Tästä huolimatta Henry suosi ei-musiikillisten äänilähteiden hyödyntämistä musiikissa perinteisten soitinten kustannuksella.


title: Pierre Henry

text: Vuonna 1949 Henry liittyi Pierre Schaefferin viisi vuotta aikaisemmin perustaman elektronisen studion henkilökuntaan RTF:llä. Hän toimi suurimman osan 1950-luvusta Groupe de Recherche de Musique Concrèten johtohahmona. Hän laati luetteloa mistä tahansa äänistä, joita musiikissa potentiaalisesti voitaisiin hyödyntää, ja tästä hän sai inspiraatiota Schaefferin kanssa säveltämäänsä teokseen "Symphonie Pour un Homme Seul" (1950). Siinä käytetään ihmiskehon ääniä. Vuoden 1951 teos "Le Microphone Bien Tempere" oli ensimmäinen yritys nuotintaa konkreettista musiikkia.


title: Pierre Henry

text: Vuonna 1952 Henry sävelsi Jean Grémillonin "Astrologien" elokuvamusiikin. Kyseessä oli ensimmäinen kerta, kun konkreettista musiikkia oli tilattu kaupalliseen elokuvaan. Vuotta myöhemmin kantaesitettiin Henryn teos "Orpheé 53", joka oli ensimmäinen konkreettista musiikkia edustanut näyttämöteos. Henry teki lukuisissa teoksissa yhteistyötä koreografi Maurice Béjart’n kanssa. Kaikkiaan hän on säveltänyt musiikit yli kolmeenkymmeneen elokuvaan ja näyttämöteokseen. Vuonna 1958 hän jätti Schaefferin studion, ja vuonna 1960 hän perusti Jean Baronnet’n kanssa Apsone-Cabasse Studion. Hän alkoi yhdistellä konkreettista musiikkia puhtaasti elektronisen musiikin kanssa. Henryn 1960-luvun tuotanto on kasvavasti hengellistä ja pohdiskelevaa. "La Messe de Liverpool" (1968) tilattiin Liverpoolin Cathedral of Christ the Kingin konsekraatiotilaisuuteen. Vuonna 1968 kantaesitettiin myös "L’Apocalypse de Jean", jossa puhutulla raamatuntekstillä on merkittävä osuus. Vuodelta 1969 on "Ceremony", johon sisältyy Henryn ja Spooky Tooth -popyhtyeen musiikkia.


title: Pierre Henry

text: 1970-luvulla Henry alkoi keskittyä ensisijaisesti suurimuotoisiin musiikkiteoksiin, joiden yhteydessä valaistusefekteillä oli merkittävä osuus. Vuosikymmenen puolivälistä eteenpäin hän kunnioitti teoksillaan monesti omia innoituksen lähteitään; "Futuriste" (1975) oli kunnianosoitus Luigi Russololle, ja "La Dixieme Symphonie" (1979) oli ”jatkoa” Beethovenin yhdeksälle sinfonialle.


title: Pierre Henry

text: Myöhemmin Henry jatkoi monipuolista työskentelyä. Hän teki yhteistyötä muun muassa vaihtoehtorocktrio Violent Femmesin kanssa. Hän julisti Radio Francen tilaaman "Interieur/Exterieur"-teoksensa (1997) elämäntyönsä kulminaatioksi. Samaan aikaan julkaistiin "Metamorphosé"-LP, joka sisältää muun muassa Coldcutin, DJ Vadimin, William Orbitin, Fatboy Slimin ja Funki Porcinin remixejä Henryn teoksista.


title: Liminganlahden yhtenäiskoulu

text: Liminganlahden yhtenäiskoulu on Limingan keskustaajamassa sijaitseva peruskoulu. Koulu syntyi, kun Linnukan koulu ja Hannu Krankan koulu yhdistettiin 1. elokuuta 2011. Koulussa annetaan opetusta luokka-asteille 1–9. Keskustaajamassa sijaitsevan koulun lisäksi yhtenäiskouluun kuuluivat 2.6.2018 asti Ala-Temmeksellä, Ketunmaassa ja Rantakylässä sijaitsevat sivukoulut. Sivukoulut lopetettiin 2.6.2018 ja kyseiset sivukoulut korvasivat kesällä 2018 valmistunut Ojanperänkankaan koulu.


title: Liminganlahden yhtenäiskoulu

text: Rehtorina toimii Antti Junttola.


title: Liminganlahden yhtenäiskoulu

text: Vuonna 1864 pitäjäkokouksessa tehtiin päätös koulun perustamisesta Kirkonkylälle. Kokouksen kutsui koolle Oulun läänin kuvernööri Georg von Alfthan. Koulun toiminta alkoi 1871. Vanha koulurakennus toimii nykyään Vilho Lampi -taidemuseona. Nykyinen, Linnukkatien varressa sijaitseva päärakennus valmistui 1959, ja siihen on tehty täydellinen saneeraus ja laajennusosa vuosina 1995-1996.


title: Liminganlahden yhtenäiskoulu

text: Koulu nimettiin sijaintinsa (Linnukanmäki) mukaan; nimi Linnukka esiintyy jo 1500-luvun lähteissä.


title: S/S Uleåborg

text: S/S Uleåborg on Ruotsissa rakennettu höyrylaiva joka tilattiin Ouluun. Se oli Oulun ensimmäinen höyryalus. Myöhemmin alus myytiin Turkuun.


title: S/S Uleåborg

text: "Uleåborg" rakennettiin tilaustyönä 1838. Aluksen runko tehtiin Oulussa ja kone asennettiin Nyköpings Bruk och Mekaniska Verkstadilla Ruotsissa. Tilaaja oli oululainen laivanvarustaja ja raatimies Andreas Nylander, joka oli saanut jo vuonna 1836 yksinoikeuden Oulun kauppaseuralta harjoittaa höyrylaivaliikennettä Pohjanlahdella. Aluksen ensimmäinen kapteeni oli Carl Ramberg 1838–41, jonka jälkeen kapteenina toimi Johan Junnelius 1842. Uleåborg aloitti liikenteen 16. kesäkuuta 1839 linjalla Tornio–Oulu–Turku.


title: S/S Uleåborg

text: Alus oli ensimmäinen suomalainen laiva joka aloitti liikenteen Turusta Pohjanlahden satamiin. Alus kulki myös lokakuussa 1839 Turku–Tukholma-reitin. Kesän 1840 alus ajoi karille Helsinki–Turku–Tukholma-reitillä "S/S Storfurstenin" ollessa poissa liikenteestä korjausten vuoksi. Alus kävi korjausten jälkeen syksyllä pohjoisessa. Alus oli kesän 1841 Turku–Tukholma-linjalla kattilaremontissa olleen "S/S Solidenin" tuuraajana ja kävi seuraavan kerran samanvuoden syksyllä pohjoisessa.


title: S/S Uleåborg

text: 1842 toukokuussa tappiollinen laiva myytiin huutokaupassa Turkuun Åbo Ångfartygs Ab:lle ja laitettiin Turku–välisatamat–Tornio linjalle, jossa toiminnasta ei saatu kannattavaa.


title: S/S Uleåborg

text: Parin tappiollisten vuoden jälkeen alus myytiin kesäkuussa 1844 huutokaupassa Helsinkiin G. W. J. Sundmanille, nimeksi tuli tuolloin S/S Unionen. Alus alkoi liikennöidä Turku–Helsinki–Tallinna–Pietari-reittiä. Syksyllä reitiltä jätettiin Turku pois ja sen tilalle tuli Viipuri. 1851 syyskuussa alus kolaroi kuunari "Spioninin" kanssa ja vaurioitui niin pahasti, ettei sitä kannattanut korjauttaa matkustajalaivaksi vaan se muutettiin hinaajaksi.


title: S/S Uleåborg

text: Alus myytiin 1854 Taalinhtaalle Kemiön saarelle hinaustehtäviin. Omistaja tehtaanpatruuna Wolter Ramsay, antoi nimeksi S/S Dahlsbruk. 1858 perusteelliset muutostyöt Taalintehtaalla kokkolalaisen työnjohtaja A. Söderholmin johdolla. Valmistumisen yhteydessä marraskuussa oli suuri juhla ilotulituksineen. 1874 myytiin Paraisille Atun sahalle hinaajakäyttöön.


title: Johan Junnelius (1781–1859)

text: Johan (Erikinpoika) Junnelius (25. tammikuuta 1781 Ylitornio – 7. huhtikuuta 1859 Oulu) oli suomalainen laivanvarustaja , kauppias ja merikapteeni


title: Johan Junnelius (1781–1859)

text: Junnelius kuljetti Suomen sodassa 1808-1809 sotatarvikkeita Ruotsista Suomeen toimittan niitä mm. Oulun varuskunnalle. Hän toimi kapteenina seuraavissa aluksissa: Galatea 1805-06, Diana 1806-1805, Novo Conto 1807, Pompeij 1808, Palemon 1808-1810, Atlas 1811 sekä 1813, Sultan (fregatti) 1815-18, Activ 1820-21, Favorit 1823-25, Anette (kuunari) 1821, Anette (priki) 1831, Ilia 1834-1838 sekä 1844-1846, Paris (kuunari) 1842-1843. Junnelius Oulussa S/S Uleåborg (myöhemmin SS/Union Turussa) höyryaluksen kapteenina 1842.


title: Johan Junnelius (1781–1859)

text: Junnelius sai kauppalaivuriporvarioikeudet 1809 ja toimi useissa laivoissa kapteenina ja osakkaana. Junneliukselle myönnettiin kauppaporvarin oikeudet 1817, ja hän harjoitti Torniossa kauppaliikettä.


title: Johan Junnelius (1781–1859)

text: Oulun kaupungin maistraatti antoi Oulun kauppaseuralle tehtäväksi perustaa keisarin retkeä varten johtokunnan. Tehtävää johti Erik Junnelius, joka nimitti keisarin matkalle osallistuvat vastuuhenkilöt, henkilöstön ja tarvittavan kaluston. Kajaanin - Oulun väliselle purjekdukselle oli varattu 24 merimiestä ja 2 purjelaivaa, joista toinen ostettiin Venäjän valtion laskuun ja toinen lainattiin eräältä oululaiselta kauppiaalta.


title: Johan Junnelius (1781–1859)

text: Keisari Aleksanteri I aloitti 25. elokuuta 1819 vierailunsa itärajalta Sortavalasta, josta hän kulki Pohjois-Suomeen Kajaaniin. Keisari ylitti purjehtimalla myös Oulunjärven Oulusta tuoduilla kaksimastoisilla sluupeilla. Matka alkoi Vuolijoen kylästä ja päättyi Kajaaniin. Keisarin veneen kapteenin tehtävät otti hoitaakseen kapteeni Johan Junnelius. Seurueen lähtiessä tuuli oli navakka. Paikalla olijat pyysivät, ettei keisari nousisi alukseen ja pistäisi itseään alttiiksi hengenvaaralle. Aleksanteri ei kuitenkaan muuttanut päätöstään, vaan nousi isoimpaan sluuppiin, ja muut seurasivat häntä. Kesken matkan nousi kova myrsky. Saara Wacklin kuvaa kirjassaan "Sata muistelmaa Pohjanmaalta": "Kahdeksan reipasta suomalaista merimiestä tarttui airoihin ja voimakas kapteeni itse ruoriin. Aluksi keisari seisoi veneessä tervehtien iloisesti kaikkia niitä, jotka rannalla katselivat - -, miten - - hallitsija noin tyynenä lähti vaaraa kohden. Tuuli kiihtyi pian hirmumyrskyksi.". Kesken matkan veneestä katkesi peräsin. Keisari kysyi tällöin Junneliukselta pelkääkö hän. Junnelius vastasi, ettei pelkäisi, jollei kuljettaisi niin kallisarvoista lastia. .


title: Johan Junnelius (1781–1859)

text: Maija Liisa Näsäsen mukaan myrskystä ja perämelan katkeamisesta huolimatta matka Kajaaniin sujui kohtuullisen nopeasti. Keisari keskusteli Junneliuksen kanssa englanniksi. Seuraavana päivänä keisari nousi henkilääkärinsä ruhtinas Wolkonskin, maaherra von Bornin, kapteeni Gripenbergin ja muun seurueensa kanssa vaunuihin ajakseen Ouluun, jonne saapumisajankohdaksi sovittiin elokuun 28. päivä. Keisari jatkoi matkaansa eri pitäjiin, joissa tutustui paikallisiin päättäjiin ja ansioituneisiin kansalaisiin palkitsemalla heitä. Junnelius toimi matkan aikana toisen kerran kapteenina Oulussa, jossa keisari purjehti jälleen Merikosken alapuolisella Oulujokisuulla sekä kaupungin edustalla. Syksyllä keisaria Oulussa kuljettanut alus ostettiin Venäjän valtiolta Oulun kauppaseuralle kalliiseen hintaan (alus tuhoutui Oulun palossa 1882. Kiitoksen osoituksena keisaria kuljettaneesta aluksesta maalattin taulu, joka sijoitettiin raatimies Isak Carlströmin ja kauppias Erik Spolanderin puotien väliin Ouluun. Taulu tuhoutui Oulun palossa 1822. Ainoa säilynyt taulu on kivipainotaulu keisarin matkasta sluupilla Kajaanissa..


title: Johan Junnelius (1781–1859)

text: Perhe muutti Torniosta Ouluun 1796 ja omisti Oulussa talon nro. 24 III korttelissa. Johanin vaimo oli Marghareta (om.suk. Petrelius). Heille syntyi yksi lapsi Maria Junnelius, joka tunnettiin Oulussa nimellä "Tante Maria". Maria perusti Oulun Ruotsalaisen tyttökoulun. Johan on haudattu Oulun hautausmaalle pystytetyn ankkuripatsaan alle.


title: Buzludža

text: Buzludža () on Balkanvuoriin (Stara Planina) kuuluva 1441 metriä korkea huippu Bulgariassa.


title: Buzludža

text: Vuonna 1868 vuorella käytiin Hadži Dimitărin ja Stefan Karadžan johtama taistelu turkkilaisia vastaan. Vuori nimettiin 1942 virallisesti Hadži Dimităriksi (). Vuonna 1891 vuorella pidettiin vapaamielisten ajattelijoiden salainen kokous, joka johti maan vasemmistolaisen liikkeen perustamiseen.


title: Buzludža

text: Vuonna 1981 vuoren huipulla paljastettiin monumentti Bulgarian valtion perustamisen 1300-vuotispäivänä. Samalla tuli kuluneeksi 90 vuotta maan sosialistisen liikkeen edeltäjän perustamisesta. Monumentin vierellä on 70-metrinen betoninen pylväs ja sisällä mosaiikki, joka kuvaa Bulgarian ja Neuvostoliiton kommunistijohtajia, kuten Dimităr Blagoev, Georgi Dimitrov, Todor Živkov, Vladimir Lenin, Josef Stalin ja Leonid Brežnev.


title: Ratsastus kesäolympialaisissa 2012

text: Ratsastuksessa kilpailtiin Lontoon 2012 kesäolympialaisissa 28. heinäkuuta – 9. elokuuta Greenwich Parkissa. Tapahtumia oli kuusi. Kilpailijoita oli yhteensä 200.


title: Ratsastus kesäolympialaisissa 2012

text: Tapahtumia oli yhteensä kuusi, jotka ovat este-, kenttä- ja kouluratsastuksen yksilö- ja joukkuekilpailut. Miehet ja naiset kilpailivat jokaisessa tapahtumassa yhdessä. Kouluratsastuksiin tuli 50 kilpailijaa ja este- ja kenttäratsastuksiin 75.


title: Ratsastus kesäolympialaisissa 2012

text: Ajat ovat paikallista aikaa.


title: Tedat

text: Tedat ovat dazojen ohella toinen tubujen pääryhmistä. He asuvat Tibestivuoristossa ja sen lähialueilla Tšadissa, Libyassa ja Nigerissä. Tedoja arvioidaan olevan 25 000 henkeä, joista noin 3 000 asuu Libyan eteläosassa.


title: Tedat

text: Tedat puhuvat saharalaisiin kieliin kuuluvaa tedaa eli tedagaa. He ovat etupäässä vuohia ja kameleita paimentavia nomadeja. Keitailla kasvatetaan vihanneksia, viljaa, taatelipalmuja, hedelmäpuita ja viinirypäleitä. Aikaisemmin tedat ryöstelivät Saharan kauppakaravaaneja. Nykyään miehet käyvät usein ansiotöissa muilla alueilla.


title: Tedat

text: Ryhmä jakautuu neljäänkymmeneen patrilineaariseen klaaniiin, joiden välittäjänä toimii päällikkö eli "derdai". Entisten orjien jälkeläiset muodostavat omat alaryhmänsä. Tedat ovat vanhastaan muslimeja. Senusien veljeskunta toi alueelle oikeaoppisen islamin 1850–1930-luvuilla.


title: Jane’s Addictionin diskografia

text: Jane’s Addiction on yhdysvaltalainen rockyhtye, joka perustettiin vuonna 1985. Yhtye julkaisi ensimmäisen studioalbuminsa "Nothing’s Shocking" vuonna 1988. Yhtyeen toinen studioalbumi "Ritual de lo Habitual" julkaistiin vuonna 1990. Seuraavana vuonna yhtye hajosi, mutta liittyi yhteen vuonna 2002 ja seuraavana vuonna julkaistiin yhtyeen kolmas studioalbumi "Strays". Yhtye kuitenkin hajosi uudestaa, mutta liittyi yhteen taas vuonna 2008. Vuonna 2010 se alkoi tehdä uutta albumia, joka myöhemmin nimettiin "The Great Escape Artistiksi". Albumi julkaistiin 18. lokakuuta 2011.


title: Jane’s Addictionin diskografia

text: Yhtyeen ensimmäinen julkaisu oli vuonna 1987 live-albumi Jane’s Addiction. Kymmenen vuotta myöhemmin yhtye julkaisi toisen kokoelma-albuminsa, nimeltä Kettle Whistle, josta yhdeksän vuotta, niin yhtye julkaisi kolmannen kokoelma-albuminsa Up From the Catacombs - The Best of Jane’s Addiction.


title: Altti Seikkula

text: Altti Seikkula (10. maaliskuuta 1948 Kalajoki – 18. elokuuta 2011) oli maakuntaneuvos ja Keski-Pohjanmaan maakuntajohtaja. Hän toimi Esko Ahon ollessa pääministerinä tämän erityisavustajana 1991–1995.


title: Altti Seikkula

text: Seikkula toimi Keski-Pohjanmaan maakuntajohtajana vuodesta 1994 eli Keski-Pohjanmaan liiton perustamisesta saakka. Hän työskenteli myös Kaustisen kunnanjohtajana sekä oli Kansanmusiikkisäätiön hallituksen puheenjohtaja.


title: Altti Seikkula

text: Koulutukseltaan Seikkula oli sosionomi. Hänelle myönnettiin maakuntaneuvoksen arvo vuonna 2008.


title: Paul Wittgenstein

text: Paul Carl Hermann Wittgenstein (11. toukokuuta 1887 Wien, Itävalta-Unkari — 3. maaliskuuta 1961 Manhasset, New York, Yhdysvallat) oli itävaltalais-amerikkalainen pianisti. Hän menetti oikean käsivartensa I maailmansodassa mutta jatkoi uraansa esittämällä, sovittamalla ja tilaamalla vasemman käden pianoteoksia.


title: Paul Wittgenstein

text: Paul Wittgenstein syntyi vuonna 1887 Wienissä teollisuusmies Karl Wittgensteinin ja Leopoldine Wittgensteinin perheeseen, ja hänellä oli kaikkiaan kahdeksan sisarusta. Filosofi Ludwig Wittgenstein oli hänen pikkuveljensä. Perhe osallistui tiiviisti kulttuurielämään, ja Wittgensteinien luona vierailivat muiden muassa Joseph Joachim, Johannes Brahms, Gustav Mahler, Pablo Casals ja Richard Strauss. Paul musisoi jo nuorena heidän kanssaan.


title: Paul Wittgenstein

text:
Paul Wittgenstein opiskeli pianonsoittoa Malvine Breen ja Teodor Leszetyckin johdolla ja piti ensikonserttinsa vuonna 1913 Wienin Musikvereinissa. Ensimmäisen maailmansodan puhjettua hänet kutsuttiin sotapalvelukseen; hän haavoittui Zamośćissa ja joutui venäläisten vangiksi, ja hänen oikea käsivartensa amputoitiin. Punaisen Ristin vankienvaihto-ohjelman ansiosta hän pääsi vuonna 1915 takaisin Wieniin. Hän palveli pääesikunnassa sodan loppuun saakka.
Sodan jälkeen Wittgenstein jatkoi pianistinuraansa. Hän sovitti tunnettujen säveltäjien teoksia vasemmalle kädelle ja tilasi uusia teoksia ja kehitti uudenlaisia soittotekniikoita. Maurice Ravel sävelsi hänelle pianokonserton vuonna 1929. Hänelle sävelsivät myös mm. Benjamin Britten, Paul Hindemith, Sergei Prokofjev ja Franz Schmidt. Wittgenstein opetti pianonsoittoa Wienin Uudessa konservatoriossa vuodet 1931–1938. Hän avioitui vuonna 1934 oppilaansa Hilde Schanian (1915–2001) kanssa, ja heille syntyi kolme lasta.


title: Paul Wittgenstein

text: Kun Itävalta liitettiin natsi-Saksaan, Wittgensteinin suku joutui ahtaalle, koska suvun juuret olivat juutalaiset. Paul Wittgensteinilta kiellettiin opetustyö ja konsertointi, ja hän joutui muuttamaan perheineen Yhdysvaltoihin vuonna 1938. Hän sai Yhdysvaltain kansalaisuuden vuonna 1946. Hän asui New York Cityssä ja opetti kaupungin konservatorioissa.


title: Royal Victoria Infirmary

text: Royal Victoria Infirmary (RVI) on yliopistollinen sairaala Newcastle upon Tynessä, Englannissa. Se on Newcastlen yliopiston opetussairaala, ja se perustettiin alkujaan jo vuonna 1751 nimellä Newcastle Infirmary.


title: Royal Victoria Infirmary

text: Tammikuun 5. päivänä 1751 newcastlelainen kirurgi Thomas Lambert kirjoitti paikalliseen lehteen artikkelin, jossa hän vaati köyhille suunnatun sairaalan perustamista. Artikkeli keräsi kannattajia, ja pormestari Matthew Ridleyn ja muiden paikallisten merkkihenkilöiden tuella Newcastle Infirmary avasi ovensa vuokratalossa Gallowgatessä. Samaan aikaan alettiin kuitenkin myös oman sairaalarakennuksen rakentamista. Lokakuussa 1753 uusi nelikerroksinen rakennus valmistui.


title: Royal Victoria Infirmary

text: Newcastle Infirmaryä laajennettiin uusilla siivillä 1800-luvun alussa. Henkilökunnan puhemies Thomas Greenhow esitti vuonna 1850, että sairaala oli vanhentunut ja aivan liian pieni Newcastlen alueen kasvavalle asukasmäärälle. John Dobson esitti seuraavana vuonna suunnitelmansa, jotka hyväksyttiin, ja uuden siiven rakennustyöt voitiin aloittaa. Kaksi vuotta myöhemmin keskeneräistä siipeä jouduttiin käyttämään jo sairaalana, koska Newcastlessa riehui vakava koleraepidemia. Siipi avattiin virallisesti vuonna 1855. Sairaalaa laajennettiin jälleen vuonna 1885, jolloin rakennettiin puusta osasto, jolla oli 270 sairaalapaikkaa. Se mahdollisti lastenosaston avaamisen.


title: Royal Victoria Infirmary

text: Newcastlen pormestari Riley Lord ehdotti vuonna 1896, että Newcastleen rakennettaisiin uusi sairaala kuningatar Viktorian 60-vuotisen valta-ajan kunniaksi. Sille löydettiin paikka läheltä Leazes Parkia, sillä suuren lahjoituksen rakennustöihin tehnyt John Hall oli vaatinut, että sairaala rakennettaisiin lähelle virkistyspaikkoja eikä kaupungin likaiseen osaan. Walesin prinssi Albert Edward laski perustuskiven 20. kesäkuuta 1900. Kuninkaaksi noussut Edvard vihkii sairaalan käyttöön 11. heinäkuuta 1906, ja myöhemmin samana vuonna vanhaa sairaalaa alettiin siirtämään uuteen rakennukseen.


title: Orida

text: Orida on kylä Nigerin Agadezin alueen Bilman departementin Djadon kunnassa. Se sijaitsee muutamia kilometrejä Djabasta pohjoiseen. Vuonna 2001 kylässä oli 47 asukasta.


title: Orida

text: Piikkipensaiden ympäröimä Oridan lähde on Djadon keidasalueen viimeinen vedenottopaikka matkalla pohjoiseen kohti Algerian Djanetia. Vuonna 1906 siellä käytiin ranskalaisten ja tuaregien välinen taistelu. Oridan koillispuolella sijaitsevassa Enneri Blakassa on muinaisia kalliopiirroksia ja -maalauksia.


title: Djaba

text: Djaba tai Yaba on kylä Nigerin Agadezin alueen Bilman departementin Djadon kunnassa. Se sijaitsee Djadon keidasalueella 15 kilometriä Chirfasta pohjoiseen. Vuonna 2001 kylässä oli 196 asukasta.


title: Djaba

text: Djabassa on kaksi muinaista rauniokaupunkia. Niistä toinen on Djadon linnoituksen ikäinen, kun taas vanhempi on lähes kokonaan hävinnyt. Taatelipalmulehdon keskellä on hylättyjä suolalouhoksia.


title: Sergei Lukjanenko

text: Sergei Vasiljevitš Lukjanenko (; s. 11. huhtikuuta 1968 Karatau (nyk. Qarataw), Kazahstanin SNT, Neuvostoliitto) on venäläinen fantasia- ja tieteiskirjailija, koulutukseltaan psykoterapeutti. Hänet tunnetaan toiminnantäyteisistä juonirakenteista ja moraalisesta pohdiskelusta. Lukjanenko on ollut tuottelias ja suosittu kirjailija, joka on julkaissut vuosittain 1–2 kirjaa. Hänen tunnetuimpiin teoksiinsa kuuluu kuusiosainen "Yöpartio"-romaanisarja (1998–2012), josta on tehty kaksi elokuvaa ("Night Watch – yövahti" ja "Day Watch"). Lukjanenko käsikirjoitti elokuvat yhdessä ohjaaja Timur Bekmambetovin kanssa. Lukjanenkon teoksista on suomennettu "Yöpartio"-sarjan viisi ensimmäistä osaa. Lukjanenkon (yhdessä toisen kirjoittajan kanssa) kirjoittamaan tieteisfantasiakirjaan perustuu myös tietokonepeli "A Farewell to Dragons", perinteinen roolipeli.


title: Sergei Lukjanenko

text: Lukjanenko syntyi Kazahstanin sosialistisessa neuvostotasavallassa. Hänen isänsä on venäläis-ukrainalainen ja äitinsä tataari. Hän opiskeli psykoterapiaa Alma-Atassa ja aikoi erikoistua lapsipsykiatriaan, mutta Neuvostoliiton romahdettua lääkäreiden palkat laskivat ja hän alkoi elättää perhettään kirjoittamalla. 1990-luvun puoleenväliin tultaessa hänen kirjansa alkoivat saavuttaa suosiota, ja hän muutti Moskovaan. Hänen puolisonsa Sonja Lukjanenka on lapsipsykologi, ja heillä on kaksi lasta.


title: Sergei Lukjanenko

text: Vasta "Night Watch – yövahti" -elokuvan suosion vaikutuksesta Lukjanenkon kirjoja alettiin kääntää muun muassa englanniksi.


title: Sergei Lukjanenko

text: Lukjanenko itse mainitsee tärkeimmiksi esikuvikseen Robert A. Heinleinin, Strugatskin veljekset ja Vladislav Krapivinin. Hän on saanut useita fantasiakirjallisuuspalkintoja sekä kotimaassaan että ulkomailla, muun muassa parhaan kirjailijan palkinnon Turussa pidetyssä EuroCon 2003:ssa.


title: Poznańin kansannousu

text: Poznańin kansannousu () oli Puolassa Poznańin kaupungissa 28. kesäkuuta 1956 puhjennut kansannousu maan kommunistista hallintoa vastaan. Kansannousu sai alkunsa H. Cegielskin Poznańin-tehtailta ja tavoitteena oli parempien olojen saaminen. Se kuitenkin tukahdutettiin hyvin voimaperäisesti, ja kuolleita oli 70. Kansannousu oli kuitenkin askel tiellä vapaamman hallinnon muodostumiseen lokakuussa 1956. Taustalla oli Stalinin kuoleman jälkeen kaikissa sosialistisissa maissa herännyt toiveikkuus vapaammista tuulista.


title: Poznańin kansannousu

text: Vuoden 1956 kansannousulle omistettu 1981 paljastettu suuri muistomerkki ( 1956) on pystytetty Poznańin Raatihuoneen torille eli vanhalle torille (Stary Rynek). Tapahtumiin keskittyvä museo on osoitteessa Marcin n:o 80/82.


title: Kajaanintulli

text: Kajaanintulli on Oulun keskustassa sijaitseva alue, joka on nykyisin käytössä puhekielessä. Nimitys on peräisin 1600-luvulta, jolloin Kajaanintulli oli Oulua ympäröivän tullimuurin portti.


title: Kajaanintulli

text: Alue on antanut nimensä muun muassa Kajaanintullin koululle.


title: Pietro Andrea Mattioli

text: Pietro Andrea Gregorio Mattioli (23. maaliskuuta 1501 Siena – 1577 Trento) oli italialaissyntyinen lääkäri ja naturalisti. Hän valmistui Padovan yliopistosta 1523 ja työskenteli lääkärinä eri puolilla Eurooppaa, sekä kehitti kasvilääketiedettä Dioskorideksen teosten pohjalta.


title: Albert von Bezold

text: Albert von Bezold (7. tammikuuta 1836 Ansbach – 2. maaliskuuta 1868 Würzburg) oli saksalainen fysiologi. Hän opiskeli Münchenissä, Würzburgissa ja Berliinissä, jossa hän toimi Emil du Bois-Reymondin assistenttina. Albert von Bezold tunnetaan monien alkaloidien, muun muassa atropiinin farmakologisten ominaisuuksien tutkimuksista.


title: Timur Bekmambetov

text: Timur Nuruahitovitš Bekmambetov (; , Temìr Nu̇ruaķytu̇ly Bekmambetov; s. 25. kesäkuuta 1961 Gurjev (nyk. Atırau), Kazahstanin SNT, Neuvostoliitto) on kazakkisyntyinen elokuvaohjaaja, -tuottaja ja -käsikirjoittaja. Hän on työskennellyt Venäjällä ja Yhdysvalloissa.


title: Timur Bekmambetov

text: Bekmambetov syntyi Kazahstanin sosialistisessa neuvostotasavallassa ja opiskeli lavastustaidetta Taškentissa vuoteen 1987 saakka. Hän aloitti uransa ohjaamalla mainoksia mm. Imperial-pankille. Hänen esikoisohjauksensa oli sotaelokuva "Pešavar Vals" (1994), joka sijoittui Venäjän–Afganistanin sotaan.


title: Timur Bekmambetov

text: Vuonna 2004 valmistunut "Night Watch – yövahti" ja sen jatko-osa "Day Watch" (2006) olivat huomattavia menestyksiä, samoin kuin "Kohtalon ironiaa – jatko-osa" (2007), ja ne avasivat hänelle tien Hollywoodiin, jossa hän on ohjannut elokuvat "Wanted" (2008) ja "" (2012) sekä toiminut useiden toimintaelokuvien tuottajana (muun muassa "Apollo 18" ja "The Darkest Hour" 2011).


title: Kybartain rautatieasema

text: Kybartain rautatieasema () on Liettuan rautateiden raja-asema Kaunasista Kaliningradiin johtavalla rautatiellä aivan Liettuan lounaisrajan tuntumassa Kybartain pikkukaupungissa Vilkaviškisin kunnallispiirissä.


title: Kybartain rautatieasema

text: Rautatie Vilnan länsipuolella sijaitsevasta Lentvarisista Kaunasin kautta Kybartaihin rakennettiin vuonna 1861 tuolloin Preussin kuningaskunnan rajalla sijainneelle paikkakunnalle sivuhaaraksi Venäjän keisarikunnan Pietari–Varsova-rataan. Paikkakunnalle nousi parhaimman laatuluokan asema jota kutsuttiin aluksi "Veržbolovon asemaksi" (, liettuaksi Virbalis läheisen kaakossa jo sijainneen pikkukaupungin mukaan). Henkilöliikenne Kaunasista alkoi 11 huhtikuuta 1861 ja Vilnasta (ja edelleen Pietarista) jo 15 maaliskuuta 1862.


title: Kybartain rautatieasema

text: Liettuan rautateiden junilla pääsee Kazdu Rūdaan tai Kaunasiin muutaman kerran päivässä. Näillä asemilla pitää vaihtaa junaa, mikäli haluaa jatkaa esimerkiksi Vilnaan. Kansainvälistä henkilö- ja rahtiliikennettä Kybartaihin syntyy puolestaan Venäjän rautateiden liikenteestä Kaliningradin alueen ja Baltian itäpuolisen Venäjän välillä. Näillä ulkomaanjunilla ei pääse matkustamaan vain Liettuan sisäistä etappia esimerkiksi Vilnaan. Rata Vilnasta Kaliningradiin kulkee seuraavasti:


title: Geneven huippukokous 1955

text: Geneven huippukokous 18. heinäkuuta 1955 oli kylmän sodan aikana Genevessä järjestetty neljän suurvaltajohtajan kokous. Kokoukseen osallistuivat Yhdysvaltojen presidentti Dwight D. Eisenhower, Britannian pääministeri Anthony Eden, Neuvostoliiton ministerineuvoston puheenjohtaja Nikolai Bulganin ja Ranskan pääministeri Edgar Faure. Läsnä olivat myös suurvaltojen ulkoministerit John Foster Dulles, Harold Macmillan, Vjatšeslav Molotov ja Antoine Pinay sekä Neuvostoliiton kommunistisen puolueen pääsihteeri Nikita Hruštšov.


title: Geneven huippukokous 1955

text: Kokouksen osanottajien yhteisenä tavoitteena oli kansainvälisen jännityksen lieventäminen ja turvallisuuden lisääminen. Kokous oli ensimmäinen laatuaan, ja sen tuloksena oli lähinnä yhteyden siemenen kylväminen.


title: Geneven konferenssi

text: Geneven konferenssi tarkoittaa muun muassa seuraavia:


title: Oswald Schmiedeberg

text: Oswald Schmiedeberg (10. lokakuuta 1838 – 12. heinäkuuta 1921) oli baltiansaksalainen farmakologi. Hän työskenteli farmakologian professorina Strasbourgin yliopistossa 46 vuotta vuodesta 1872 alkaen. Schmiedebergiin viitataan usein ”modernin farmakologian isänä”. Hän oli Tartossa ja Giessenissä vaikuttaneen Rudolf Buchheimin oppilas ja koulutti lukuisia farmakologeja ympäri maailmaa. Buchheimin ja Schmiedenergin vaikutus näkyy käytännössä koko nykyaikaisessa farmakologiassa.


title: Oswald Schmiedeberg

text: Tuomisto J, Koulu M. Farmakologian historiaa, kirjassa Koulu M, Mervaala E, Tuomisto J, Farmakologia ja toksikologia, 8. p., ss. 22-24. Kustannus Oy Medicina, Kuopio 2012. ISBN 978-951-97316-4-3. Myös verkossa FarmToks


title: Warszawa-luokka

text: Warszawa-luokka oli Puolan merivoimien jokimonitoriluokka, johon kuului neljä alusta.


title: Warszawa-luokka

text: Alukset tilattiin tammikuussa 1920 Danziger Werftiltä ja ne nimettiin kaupunkien mukaan. Ne palvelivat Veikselillä ja vuosina 1925–1926 Pinajoella.


title: Rudolf Kobert

text: Rudolf Kobert (3. tammikuuta 1854 Bitterfeld, Saksan liitto – 27. joulukuuta 1918 Rostock Saksan keisarikunta) oli saksalainen farmakologi.


title: Rudolf Kobert

text: Kobert teki pitkän uran Rostockin yliopistossa ja työskenteli siellä vuodesta 1899 kuolemaansa, vuoteen 1918 asti. Hän oli yliopiston lääketieteellisen tiedekunnan farmakologian ja fysiologian instituutin professori ja johtaja. Kobert tutki paljon toksikologiaa ja kirjoitti aiheesta useita tutkimuksia. Hän ja hänen oppilaansa julkaisivat 330 kirjoitusta jo pelkästään ajalla, jolloin Kobert työskenteli Rostockissa.


title: Rudolph Brandes

text: Simon Rudolph Brandes (19. lokakuuta 1795 Bad Salzuflen – 3. joulukuuta 1842) oli saksalainen farmaseutti, joka piti apteekkia Bad Salzuflenissa. Hän keksi muun muassa menetelmän tropaanialkaloidien epäpuhtaalle erottelulle ja nimesi atropiinin.


title: Ghost of the Robot

text: Ghost of the Robot on yhdysvaltalainen rock-yhtye. Yhtyeen perusti vuonna 2002 näyttelijä James Marsters.


title: Ghost of the Robot

text: James Marsters tapasi kitaristi Charlie De Marsin 2000-luvun alkupuolella, kun tämä muutti Marstersin naapuriin Santa Monicaan. He alkoivat soitella yhdessä ja päättivät perustaa yhtyeen. Jo kuukauden kuluttua he soittivat ensimmäisen keikkansa 14 Below -nimisessä baarissa.


title: Ghost of the Robot

text: Yhtye levytti ensimmäisen studioalbuminsa, "Mad Brilliantin", viidessä päivässä. Albumi oli lähes kokonaan De Marsin käsialaa: ainoastaan kappaleet "Dangerous", "Angel" ja "Valerie" eivät ole hänen tekemiään. Nämä kappaleet sävelsivät Marsters sekä Sellers. Albumi oli menestys, ja yhtye lähti kiertueelle Eurooppaan vuosina 2003 ja 2004.


title: Ghost of the Robot

text: Marsters jätti yhtyeen vuonna 2004 ja aloitti soolouran julkaisten kaksi albumia vuosina 2005 ja 2007. Muutkaan bändin jäsenet eivät jatkaneet yhtyeessä, vaan menivät soittamaan muualle.


title: Ghost of the Robot

text: Yhtye palasi yhteen vuoden 2010 lopussa tehden muutaman keikan. 15. maaliskuuta 2011 yhtye julkaisi kokoelma-albumin "B-Sider", joka sisälsi yhtyeen harvinaisempia kappaleita. Heinäkuussa yhtye palasi studioon ja äänitti uuden albumin nimeltään "Murphy's Law", joka julkaistiin 15. marraskuuta 2011.Entiset jäsenet:


title: Caenorhabditis elegans

text: Caenorhabditis elegans, usein lyhennetyssä muodossa "C. elegans", on maaperässä elävä sukkulamatolaji, joka tunnetaan keskeisenä kehitysbiologian ja genetiikan malliorganismina. Aikuinen hermafrodiitti "C. elegans" -yksilö on noin millimetrin pituinen ja koostuu 959 solusta. "C. elegans" oli ensimmäinen monisoluinen eliö, jonka genomi sekvensoitiin kokonaan, vuonna 1998.


title: Caenorhabditis elegans

text: "C. elegansiin" liittyvistä tutkimuksista on myönnetty Nobel-palkinto kolme kertaa: fysiologian ja lääketieteen palkinto vuosina 2002 ja 2006 sekä Nobelin kemianpalkinto vuonna 2008.


title: Kenneth Heilman

text: Kenneth M. Heilman (s. Brooklyn, New York, Yhdysvallat) on yhdysvaltalainen käyttäytymisneurologi, ja hän on tutkinut urallaan paljon liikehäiriöitä ja Parkinsonin tautia.


title: Kenneth Heilman

text: Heilman valmistui Virginian yliopistosta lääketieteen tohtoriksi 1963, ja seuraavat kaksi vuotta hän oli harjoittelijana Cornellin yliopiston lääketieteen keskuksessa. Vietnamin sodan aikana Heilman liittyi ilmavoimiin ja toimi Turkin İzmirissä sijainneen Naton sairaalan lääketieteellisenä johtajana. Kun Heilman oli vapautettu palveluksesta, hän suoritti erikoistumisensa Harvardin yliopiston neurologian yksikössä.


title: Kenneth Heilman

text: Erikoistumisensa jälkeen Heilman pääsi Floridan yliopiston henkilökuntaan, kun hän aloitti vuonna 1970 dosenttina. Vuonna 1973 hänet ylennettiin apulaisprofessoriksi ja 1975 professoriksi. Vuonna 1998 Heilman kuului Floridan yliopiston ensimmäisiin professorihin, jotka saivat arvonimen ”Distinguished Professor” ().


title: Protanguilla palau

text: Protanguilla palau on Tyynenellämerellä elävä ankeriaslaji, joka muistuttaa 200 miljoonaa vuotta vanhoja ankeriasfossiileja. "Protanguilla palaulla" on vähän yhteistä nykyisin elävien muiden ankeriaslajien kanssa, ja sen katsotaan muodostavan oman heimonsa, Protanguillidae, ankeriaskalojen joukossa. "Protanguillidae"-heimo edustaa ankeriaskalojen sukupuun varhaisinta haaraa.


title: Protanguilla palau

text: Ankeriaslaji löydettiin maaliskuussa 2010 Palaun saariryhmän alueella olevasta vedenalaisesta luolasta, ja sen kuvaus julkistettiin 2011.


title: Protanguilla palau

text: Löydetyt lajin yksilöt olivat 6–9 senttimetriä pitkiä ja tummanpunertavia..


title: St. John Commandaria

text: St. John Commandaria on Kyproksella valmistettava väkevä viini ja ilmeisesti yksi maailman vanhimmista viineistä.


title: St. John Commandaria

text: Viinin alkuperä ei ole täysin selvä, mutta viini on vanhempi kuin nimensä, jonka voi jäljittää vuoteen 1191. Tuolloin Rikhard Leijonamieli myi Kyproksen Temppeliherrain ritarikunnalle. Alueita, joille temppeliherrat asettuivat, kutsuttiin nimellä "Commanderies", ja Limassolissa sijaitsi tuolloin ritarikunnan päämaja. Pian nimi "Commandaria" alkoi tarkoittaa alueella valmistettuja viinejä, ja nykyään ainoastaan tuolla alueella valmistetuilla viineillä on oikeus käyttää tuota nimeä. Keskiajalla viinistä tuli suosittu ympäri Euroopan hoveja.


title: St. John Commandaria

text: Viinin alkuperä ulottuu kuitenkin aikaan 2000 vuotta ennen ristiretkeläisen suorittamaa uudelleen nimeämistä. Aiemmin viini tunnettiin "Mana-"nimellä, joka tarkoittaa kreikaksi äitiä. Nimi johtui viinin valmistusprosessista. Viini kypsytettiin isoissa keraamisissa astioissa. Kun viini oli kypsää, jätettiin pohjalle kuitenkin osa vanhaa viiniä ja uusi kypsytettevä kaadettiin vanhan päälle. Tällä keinolla parannettiin kypsymisprosessia, ja vanhasta viinistä tuli ns. "äitiviini". Viini tehdään nykyäänkin samalla metodilla.


title: Peking-suunnitelma

text: Peking-suunnitelma eli operaatio Peking oli operaatio, jossa kolme Puolan laivaston hävittäjää, "Burza" ("Myrsky"), "Błyskawica" ("Salama") ja "Grom" ("Ukkonen"), evakuoitiin Britanniaan ennen toisen maailmansodan syttymistä elokuun lopulla ja syyskuun alussa 1939. Ne määrättiin kulkemaan brittiläisiin satamiin ja, jos sota Saksaa vastaan syttyisi, avustamaan Britannian Kuninkaallista laivastoa. Suunnitelma onnistui, ja alukset säästyivät tuholta Saksan hyökätessä.


title: ORP Mewa (1935)

text: ORP Mewa oli Puolan laivaston Jaskółka-luokan miinanraivaaja, joka palveli toisen maailmansodan alussa.


title: ORP Mewa (1935)

text: Alus tilattiin Stocznia Gdynskalta (merivoimien telakka) Gdyniasta. Sen köli laskettiin 1933 ja alus laskettiin vesille 10. tammikuuta 1935. Alus valmistui 25. lokakuuta 1935.


title: ORP Mewa (1935)

text: Alus poistettiin palveluksesta 1970.


title: ORP Rybitwa (1935)

text: ORP Rybitwa oli Puolan laivaston Jaskółka-luokan miinanraivaaja, joka palveli toisen maailmansodan alussa.


title: ORP Rybitwa (1935)

text: Alus tilattiin Panstwowa Stocznia Modlinskalta Modlinista. Sen köli laskettiin toukokuussa 1933 ja alus laskettiin vesille 26. huhtikuuta 1935. Alus valmistui 21. joulukuuta 1935.


title: ORP Rybitwa (1935)

text: Alus poistettiin palveluksesta 1972.


title: ORP Żuraw

text: ORP Żuraw oli Puolan laivaston Jaskółka-luokan miinanraivaaja, joka palveli toisen maailmansodan alussa.


title: ORP Żuraw

text: Alus tilattiin Stocznia Gdynskalta (merivoimien telakka) Gdyniasta. Sen köli laskettiin 1937 ja alus laskettiin vesille 22. elokuuta 1938. Alus valmistui joko 31. elokuuta tai 1. syyskuuta 1939.


title: ORP Żuraw

text: Alus poistettiin palveluksesta 15. lokakuuta 1971.


title: ORP Czapla (1938)

text: ORP Czapla oli Puolan laivaston Jaskółka-luokan miinanraivaaja, joka palveli toisen maailmansodan alussa.


title: ORP Czapla (1938)

text: Alus tilattiin Stocznia Marynarki Wojennej Gdynskalta (merivoimien telakka) Gdyniasta. Sen köli laskettiin 1937 ja alus laskettiin vesille 22. elokuuta 1938. Alus valmistui joko 31. elokuuta tai 1. syyskuuta 1939.


title: ORP Czapla (1938)

text: Alus tuhoutui ilmahyökkäyksessä 14. syyskuuta 1939.


title: ORP Czapla

text: ORP Czapla on ollut kolmen Puolan merivoimissa palvelleen aluksen nimenä:


title: ORP Mewa

text: ORP Mewa on ollut kolmen Puolan merivoimissa palvelleen aluksen nimenä:


title: ORP Rybitwa

text: ORP Rybitwa on ollut kolmen Puolan merivoimissa palvelleen aluksen nimenä:


title: Leith

text: Leith () on seutu ja entinen hallinnollinen yksikkö burgh Edinburghin kaupungin pohjoispuolella Water of Leithin suulla. Se on Edinburghin satama.


title: Jugoslavia olympialaisissa

text: Jugoslavia osallistui olympialaisiin ensimmäisen kerran Antwerpenissa 1920, ja siitä lähtien se osallistui jokaisiin kesäolympialaisiin. Vuosien 1932 ja 1960 talviolympialaisiin maa ei osallistunut. Maan historian viimeisiksi olympialaisiksi jäivät Albertvillen talviolympialaiset 1992. Saman vuoden Barcelonan kesäolympialaisissa Serbian, Makedonian ja Montenegron urheilijat kilpailivat itsenäisinä olympiaedustajina. Vuosien 1996-2002 olympialaisissa urheilijat kilpailivat Serbia ja Montenegron valtioliiton edustajina, joka käytti Jugoslavian liittotasavallan nimeä vuoteen 2003 saakka.


title: Jugoslavia olympialaisissa

text: Jugoslavian ensimmäinen olympiavoittaja oli slovenialainen telinevoimistelija Leon Štukelj, joka voitti moniottelun ja nojapuut Pariisissa 1924. Hän voitti olympialaisissa kaikkiaan kuusi mitalia, mikä on eniten Jugoslavian olympiaedustajista. Maan mitaleista huomattava osa tuli palloilulajeista: Jugoslavia voitti käsi- ja vesipallossa kolme kultamitalia sekä jalka- ja koripallossa yhden kullan. Talviolympialaisissa maan ensimmäisen mitalin sai Jure Franko, oltuaan toinen suurpujottelussa Sarajevon kotikisoissa 1984.


title: Jugoslavia olympialaisissa

text: Jugoslavian olympiakomitea perustettiin Zagrebissa vuonna 1919. Vuonna 1927 se muutti päämajansa Belgradiin. Komitean toiminta loppui Jugoslavian hajoamiseen vuonna 1992. Sen seuraajina on Jugoslavian seuraajavaltioiden omat olympiakomiteat.


title: Operaatio Baytown

text: Operaatio Baytown oli toisessa maailmansodassa koodinimi liittoutuneiden maihinnousulle Calabriaan 3. syyskuuta 1943.


title: Operaatio Baytown

text: Maihinnousujoukot koostuivat Britannian 8. armeijan XIII armeijakunnasta, joka nousi maihin Reggio di Calabriaan. Operaatio loi liittoutuneiden joukoille jalansijan Italian saappaan kärkeen. Sitä seurasivat operaatiot Slapstick ja Avalanche.


title: Operaatio Baytown

text: Operaation pohjimmainen tarkoitus oli saada saksalaiset harhautettua siirtämään joukkojaan etelään, jonka jälkeen varsinainen maihinnousu pohjoisemmaksi olisi motittanut ne. Albert Kesselring ei kuitenkaan antanut harhauttaa itseään, vaan tyytyi ainoastaan viivytystaisteluihin. Operaatiosta tulikin liittoutuneille sotilaallinen fiasko, vahvojen joukkojen ollessa sitoutuneina taisteluihin toisarvoisessa suunnassa.


title: Operaatio Baytown

text: Menestyksellisten viivytystaisteluiden jälkeen alueen saksalaisjoukot yhtyivät päärintamaan.


title: Rosie Huntington-Whiteley

text: Rosie Alice Huntington-Whiteley (s. 18. huhtikuuta 1987 Plymouth, Englanti) on brittiläinen malli ja näyttelijä. Hän on toiminut Victoria’s Secretin mallina ja näytellyt elokuvissa "" ja .


title: Rosie Huntington-Whiteley

text: Huntington-Whiteley esiintyi Victoria’s Secretin mallina ensimmäisen kerran Los Angelesin muotinäytöksessä vuonna 2006. Muotiviikoilla hän debytoi vuonna 2004. Toukokuussa 2005 hän oli japanilaisen Vogue-lehden kannessa ja marraskuussa 2008 brittiläisessä kannessa. Vuonna 2009 hänestä tuli Victoria’s Secretin enkeli.


title: Rosie Huntington-Whiteley

text: Toukokuussa 2010 ilmoitettiin, että Huntington-Whiteleysta tulee naispääosan esittäjä "Transformers: Kuun pimeä puoli" -elokuvaan. Aiemmin "Transformers"-elokuvien naispääosaa oli esittänyt Megan Fox.


title: Rosie Huntington-Whiteley

text: Rosie on seurustellut näyttelijä Jason Stathamin kanssa vuodesta 2010. Kesäkuussa 2017 pariskunnalle syntyi esikoispoika.


title: Salernon maihinnousu

text: Salernon maihinnousu eli Operaatio Avalanche oli liittoutuneiden kenraali Harold Alexanderin johtaman 15. armeijaryhmän maihinnousu Italiaan 3. syyskuuta 1943 toisessa maailmansodassa. Armeijaryhmään kuuluivat kenraaliluutnantti Mark Clarkin johtama Yhdysvaltain 5. armeija ja kenraali Bernard Montgomeryn johtama brittiläinen 8. armeija. Operaatiota edelsi Sisilian maihinnousu ja sitä seurannut saaren valtaus. Pääosa joukoista nousi maihin Salernossa operaatio Avalanchessa ja sitä tukivat kaksi pienempää maihinnousua Calabriaan (operaatio Baytown) ja Tarantoon (operaatio Slapstick).


title: Salernon maihinnousu

text: Pohjois-Afrikan sotatoimien päätyttyä akselivaltain joukkojen antautumiseen liittoutuneiden sodanjohdolla oli erimielisyyttä siitä, missä sotatoimia jatkettaisiin. Winston Churchill halusi irrottaa Italian sodasta, mitä hän kutsui kevyeksi iskuksi akselivaltain vyön alle. Sodan kansansuosio Italiassa oli romahtanut ja Churchill uskoi maihinnousun seurauksena Italian luopuvan sodasta ja siten Välimeren alueen rauhoittuvan ja siten mahdollistavan liittoutuneille vapaan kulkemisen. Tämä vapauttaisi laivaston kalustoa Lähi-idän ja Tyynenmeren sotatoimiin sekä mahdollistaisi toimitusten lisäämisen Neuvostoliittoon. Lisäksi hyökkäys Italiaan sitoisi saksalaisten joukkoja pitäen ne poissa itärintamalta, mikä osaltaan loisi kuvan Josif Stalinin vaatimasta toisesta rintamasta.


title: Salernon maihinnousu

text: Kenraali George Marshall sekä pääosa Yhdysvaltain ylintä johtoa halusi välttää operaatiota, joka voisi viivästyttää maihinnousua Eurooppaan. Maihinnoususta oli keskusteltu ja sen suunnittelu oli aloitettu vuonna 1942 ja se toteutui maihinnousuna Normandiaan (operaatio Overlord) kesällä 1944. Kun selvisi, ettei suurimittaista maihinnousua kyettäisi toteuttamaan vuonna 1943 sovittiin maihinnoususta Sisiliaan ilman sitoutumista jatko-operaatioihin. Franklin D. Roosevelt ja Churchill kuitenkin pitivät tarpeellisena sotatoimien jatkamista suunnitelmien välillä, jotta voitiin sitoa akselivaltain joukot taisteluun. Linjanvetoa jatkettiin Trident-kokouksessa Washingtonissa toukokuussa, mutta vasta heinäkuun lopulla Sisilian maihinnousun osoittaudutta menestykseksi saatiin päätös Benito Mussolinin kukistamisesta.


title: Salernon maihinnousu

text:
Sisilian maihinnousu heinäkuussa 1943 onnistui, vaikka runsaasti akselivaltain joukkoja pääsikin vetäytymään mantereelle. Heinäkuun lopulla Mussolini syöstiin vallasta ja uusi hallitus aloitti rauhan neuvottelut liittoutuneiden kanssa. Pikaisen maihinnousun uskottiin nopeuttavan ja helpottavan Italian irtautumista sodasta ja lopulta tuottavan nopean voiton saksalaisista, jotka jäisivät saarroksiin vihamieliseen maahan. Italian ja Saksan joukkojen vastarinta kuitenkin yllätti liittoutuneet ja sotatoimet alueella jatkuivat Berliinin antauduttua. Lisäksi liittoutuneet joutuivat huoltamaan valtaamillaan alueilla olleen siviiliväestön.
Operaatio alkoi 9. syyskuuta ilman ilmapommituksia ja laivaston tulivalmistelua. Alueen puolustuksesta vastasi Saksan 16. panssaridivisioonan komentaja kenraalimajuri Rudolf Sieckenius, joka oli muodostanut joukoistaan neljä taisteluosastoa. Dönemanin ryhmä oli Salernon itäpuolella, Stempelin ryhmä oli Pontecagnanon ja Battipaglian välillä, Holteyn ryhmä oli reservinä Persanossa ja von Doeringin ryhmä Albanellasta Rutinoon.


title: Salernon maihinnousu

text: Maihinnoussut brittiläinen X armeijakunta, koostui brittiläisistä 46. ja 56. divisioonasta sekä Yhdysvaltain Ranger ja Britannian kommandoista. Rangerit eivät kohdanneet vastarintaa ja "HMS Ledburyn" tykkien tukemana valtasivat heille määrätyn vuoren laen. No. 2 Commando ja No. 41 Commando eivät myöskään kohdanneet vastarintaa vallatessaan La Molinan solan läpäisevän Salernosta Napoliin johtavan tien hallitsevat maastonkohdat.


title: Salernon maihinnousu

text: Maihinnousseet divisioonat kokivat lujaa vastarintaa ja joutuivat laivatykistön tukemana taistelemaan itselleen jalansijan rannalta. Paestumissa ensi kertaa taistelussa olevat Yhdysvaltain 36. jalkaväkidivisioonan 141. ja 142. rykmentit saivat kovan vastaanoton. Ensin mainittu lyötiin hajalle ja se ei kyennyt saavuttamaan tavoitteitaan ja jälkimmäinen kykeni etenemään saatuaan apua 143. rykmentiltä.


title: Salernon maihinnousu

text:
Ensimmäisen taistelupäivän iltaan mennessä X armeijakunta oli vallannut noin 8–11 kilometrin sillanpään, vaikka 56. divisioona olikin jäänyt tavoitteistaan. Saksan XIV panssariarmeijakunnan komentaja Hermann Balck määräsi panssaridivisioona Hermann Göringin ja 15. panssarikrenätööridivisioonan osallistumaan taisteluihin. Lisäksi LXXVI panssariarmeijakunnan 29. panssarikrenatööridivisioona määrättiin Salernoon.
Liittoutuneet yrittivät laajentaa seuraavat kolme vuorokautta sillanpäätään ja saksalaiset estää sen sekä suojata vastahyökkäykseen koottavia joukkojaan. 12. syyskuuta X armeijakunta ryhmittyi puolustukseen vastaanottaakseen odottamansa saksalaisten vastahyökkäyksen.


title: Salernon maihinnousu

text: Seuraavana aamuna alkoi vastahyökkäys. Herman Göring -divisioona hyökkäsi liittoutuneiden pohjoiseen sivustaan, mutta varsinainen isku tehtiin Brittien X ja Yhdysvaltain VI armeijakuntien saumaan Battipagliasta kohti merta olevalle linjalle painopisteen ollessa VI armeijakunnan kaistalla. Saksan 36. jalkaväkidivisioona valtasi Altavillan, mutta heidät lyötiin myöhemmin takaisin pimeän tultua. Taisteluosastot Kleine Limburg ja Krüger iskivät Persanoon työntäen tieltään 157. jalkaväkirykmentin ja tuhoten 143. rykmentin II pataljoonan.


title: Salernon maihinnousu

text: Saksalaisten hyökkäys pysähtyi Caloren aukealla laivaston ja tykistön tukiessa pikaisesti kasattua puolustusryhmitystä. Yhdysvaltain joukkojen vastahyökkäys, jota täydensi alueelle tuotu 82. maahanlaskudivisioona. 14. syyskuuta iltana puolustus saatiin pitämään ja kriisi oli ohi.


title: Salernon maihinnousu

text: Saksan 16. panssaridivisioona ja 29. panssarikrenatööridivisioona ryhmittyivät 15. syyskuuta puolustukseen, mikä samalla päätti niiden Paestrumille aiheuttaman uhan. Samana päivänä Kesselring raportoi liittoutuneiden ilmaylivoiman ja laivaston tuen estäneen LXXVI panssariarmeijakunnan etenemisen ja ryhmittymisen puolustukseen. XIV panssariarmeijakunnan saavutukset ratkaisisivat Saksan 10. armeijan menestyksen tai sitten armeijan tulisi vetäytyä.


title: Salernon maihinnousu

text: 16. syyskuuta saksalaiset XIV armeijakunta saavutti paikallista menestystä, mutta läpimurto jäi saavuttamatta. Seuraavana päivänä saksalaiset aloittivat irtautumisvalmistelut ja joukot irtautuivat 18.–19. syyskuuta ryhmittyen puolustukseen Volturnojoelle.


title: Mad Brilliant

text: Mad Brilliant on yhdysvaltalaisen rock-yhtye Ghost of the Robotin ensimmäinen studioalbumi, joka julkaistiin 2. helmikuuta 2003. Se julkaistiin uudelleen iTunesissa 5. maaliskuuta 2011 viikkoa ennen yhtyeen toista studioalbumia "B-Sideria".


title: UN Women

text: Yhdistyneiden kansakuntien tasa-arvojärjestö eli UN Women () on Yhdistyneiden kansakuntien tasa-arvojärjestö. Yhdistyneiden kansakuntien yleiskokous perusti UN Womenin heinäkuussa 2010. Järjestön toiminta alkoi 1. tammikuuta 2011. Sen tarkoituksena on auttaa YK:n jäsenmaita vauhdittamaan sukupuolten tasa-arvoa ja naisten voimaannuttamista. Tällä hetkellä järjestöllä on ohjelmia ja hankkeita 75 kehitysmaassa.


title: UN Women

text: UN Womenin perustaminen sai alkunsa osana YK:n uudistamista. Periaatteena oli yhdistää voimavarat ja mandaatit maksimaalisen tehokkuuden saavuttamiseksi. Uusi toimielin rakentuu YK:n naisten kehitysrahaston Unifemin sekä kolmen muun vanhan elimen pohjalle.


title: UN Women

text: UN Womenin päämaja on New Yorkissa. Järjestön pääjohtajana toimii YK:n alipääsihteeri Phumzile Mlambo-Ngcuka.


title: UN Women

text: UN Women toimii tasa-arvon ja naisten oikeuksien vahvistamisen puolesta kaikilla osa-alueilla. Toiminnalle on määritelty viisi kiireellistä toimintaa vaativaa prioriteettia sekä kaksi muuta fokusaluetta.UN Women toimii ympäri maailmaa saavuttamiseksi tiedottamalla vuosituhattavoitteista, osallistumalla tavoitteiden edistymisen arviointiin sekä suoraan parantamalla naisten mahdollisuuksia ohjelmiensa kautta. UN Womenin mukaan kaikkien vuosituhattavoitteiden saavuttaminen on riippuvaista sukupuolten tasa-arvon toteutumisesta. UN Womenin työ vuosituhattavoitteiden saavuttamiseksi keskittyy erityisesti tasa-arvoon, nälän ja köyhyyden poistamiseen, hiv/aidsin vastaiseen taisteluun ja kestävän kehityksen rakentamiseen ottamalla naiset mukaan ilmastonmuutoksen torjumiseen.


title: UN Women

text: UN Womenin tavoitteena on sukupuolten välinen tasa-arvo, jossa miehillä ja naisilla on yhtäläiset oikeudet. UN Womenin ihmisoikeustyötä määrittävät Pekingin naisten maailmankonferenssin sopimus ja toimintaohjelma (1995) sekä kaikkinaisen naisten syrjinnän poistamista koskeva yleissopimus (Convention on the Elimination of All Forms of Discrimination against Women, CEDAW). Yleissopimus toimii perustana naisten ja miesten välisen tasa-arvon saavuttamiselle ja sisältää valtioille suunnatun toimintaohjelman tasa-arvoon liittyvien oikeuksien takaamiseksi.


title: Hiekkatokot

text: Hiekkatokot (Kraemeriidae) on ahvenkaloihin kuuluva kalaheimo. Heimon lajeja tavataan indopasifiselta merialueelta


title: Hiekkatokot

text: Hiekkatokkojen heimoon kuuluu 8 lajia, jotka jaetaan kahteen sukuun. Kalat ovat kooltaan pieniä, korkeintaan 6 cm pitkiä. Ruumis on pitkulainen ja suomuton. Lajien selkä- ja peräevät ovat pirkät eivätkä yhteneväiset pyrstöevän kanssa. Hiekkatokkojen silmät ovat melko pienikokoiset, alaleuka työntyy yläleukaa kauemmas eteenpäin. Tyypillinen piirre on, että kieli on kärjestään kaksiosainen.


title: Hiekkatokot

text: Hiekkatokkolajeja tavataan indopasifisella merialueella Havaijille asti. Ne elävät tyypillisesti matalissa vesissä kaivautuneena hiekkapohjaan niin, että vain pää näkyy. Hiekkatokot ovat pääasiallisesti mereisiä lajeja, mutta toisinaan niitä tavataan myös makean ja murtoveden alueilta.


title: Nils Tuurenpoika Bielke

text: Nils Tuurenpoika Bielke (1569–1639) oli Suomen ensimmäinen kenraalikuvernööri, valtaneuvos ja Turun hovioikeuden ensimmäinen presidentti. Bielke oli Ruotsin kuningas Kaarle IX:n suosikkeja, mutta on jäänyt historiallisessa arvioinnissa esimerkiksi Axel Oxenstiernan varjoon, sillä hän ei pitänyt melua tekemisistään. Siksi häntä onkin pidetty Kaarlen tahdottomana avustajana.


title: Nils Tuurenpoika Bielke

text: Bielke oli taustaltaan yläluokkainen, hyvin koulutettu hallintomies. Hänet nimitettiin Suomen kenraalikuvernööriksi kesäkuussa 1623. Tämä oli osa kuningas Kustaa II Aadolfin keskittämispolitiikkaa, jolla Suomi pyrittiin saamaan tiukasti Tukholman kontrolliin. Tämän toteuttamisen välineitä olivat Turun hovioikeus ja verojen kantamisesta vastannut Turun kamari. Yksi hänen tehtävistään oli ottaa vastaan alamaisten valitukset, jotka aikaisemmin oli osoitettu suoraan kuninkaalle. Hän ei kuitenkaan ollut oikeusoppinut. Hän joutui loputtomasti riitelemään verojen keräämisestä vastanneita virkamiehiä vastaan, koska nämä pyrkivät ottamaan osan tuotoista itselleen. Hän riitautui syvästi myös Turun piispa Eerik Sorolaisen kanssa, koska piispa pyrki pitämään valtaa käsissään. Bielke asetti Isak Rothoviuksen uudeksi piispaksi vuonna 1627. Tämä oli osoitus siitä, että myös kirkko alistetaan valtion tahtoon. Viimeisetkin katolisuuden jäänteet haluttiin karsia kirkon piiristä.


title: Marginaalikorko

text: Marginaalikorko on se korkokannan osa, jonka pankki määrittää asiakaskohtaisesti esimerkiksi luottosopimuksissa. Pankkien myöntämien luottojen, esimerkiksi asuntolainan korko muodostuu viitekorosta ja pankin marginaalista (=pankin marginaalikorosta). Marginaali on koron osuus, jolla pankki tekee voittoa ja pyrkii pienentämään lainan riskiä. Lainaa ottaessa marginaali neuvotellaan pankin kanssa ja sen suuruus vaihtelee asiakassuhteesta ja asiakkaan maksukyvystä riippuen. Asuntolainan marginaalikorko on yleisesti alle 1 %.


title: Marginaalikorko

text: Korkomarginaali eli paremminkin korkoero on rahalaitoksen anto- ja ottolainauskorkojen ero; se on siis eri käsite kuin marginaalikorko.


title: Siemenpuu-säätiö

text: Siemenpuu-säätiö (viralliselta nimeltään Siemenpuu – kansalaisliikkeiden yhteistyösäätiö) on 15 suomalaisen ympäristö- ja kehitysjärjestön vuonna 1998 perustama säätiö, joka tukee kehitysmaiden kansalaisyhteiskuntien ympäristötyötä. Varsinaisen toimintansa säätiö aloitti vuonna 2001. Säätiön toimisto sijaitsee Helsingin Sörnäisissä. Säätiön toiminnanjohtajana työskentelee Hanna Matinpuro.


title: Siemenpuu-säätiö

text: Säätiö auttaa kehittyvien maiden kansalaisyhteiskunnan toimijoita edistämään ekologista demokratiaa, hyvää elämää ja ympäristönsuojelua sekä torjumaan ympäristöuhkia. Toiminnassa huomioidaan myös ihmisoikeudet, sosiaalinen oikeudenmukaisuus ja kulttuurinen monimuotoisuus. Säätiö myöntää rahoitusta suoraan kehittyvissä maissa toimivien kansalaisjärjestöjen ja -liikkeiden sekä tutkimuslaitosten hankkeille.


title: Siemenpuu-säätiö

text: Vuosina 2002–2015 säätiö tuki yli 550 ympäristöhanketta yli 50 maassa. Säätiön toimintaa rahoitetaan Suomen ulkoasiainministeriön kehitysyhteistyövaroilla. Vuonna 2016 säätiön budjetti on 1,25 miljoonaa euroa. Hanketuet ovat keskimäärin 20 000 euroa.


title: Siemenpuu-säätiö

text: Säätiöllä on kahdeksan alueellista, eri teemoihin keskittyvää yhteistyöohjelmaa: Indonesiassa tuetaan metsien suojelua ja kestävää käyttöä, Intiassa adivasi-alkuperäiskansojen oikeuksia sekä Tamil Nadun osavaltion ruokasuvereniteettia, Intiassa ja Nepalissa Etelä-Aasian ekologinen demokratia -dialogia, Latinalaisessa Amerikassa vaihtoehtoja yksilajisille viljelmille, Malissa ympäristönsuojelua ja -tietoisuutta Sikasson läänissä ja Mekong-joen alueella kestävää energiapolitiikkaa. Lisäksi säätiö toteuttaa yleistä ohjelmaa globaalin hyvää elämää tukevan dialogin edistämiseksi.


title: Siemenpuu-säätiö

text: Vuonna 2012 Siemenpuu ja ryhmä muita kansalaisjärjestöjä kanteli viranomaisille konsulttiyhtiö Pöyryn toiminnasta Laosin Mekong-joen patohankkeen yhteydessä. Kesäkuussa 2013 Suomen työ- ja elinkeinoministeriö totesi Pöyryn noudattaneen OECD:n yhteiskuntavastuun toimintaohjeita, mutta antoi yritykselle moitteita ympäristö- ja ihmisoikeusongelmien puutteellisesta huomioinnista patohankkeen selvitystyössä.


title: Siemenpuu-säätiö

text: Vuonna 2009 Sadankomitea myönsi Siemenpuu-säätiölle rauhanpalkinnon ”kiitokseksi ja kannustukseksi pitkäjänteisestä toiminnasta Etelän maiden kansalaisyhteiskunnan tukemisessa metsäkysymysten ratkaisemisessa ja hankkeiden rahoittajana”.


title: Siemenpuu-säätiö

text: Lähde


title: Plan B

text: Plan B, oikealta nimeltään Benjamin Paul Ballance-Drew (s. 22. lokakuuta 1983), on brittiläinen laulaja ja näyttelijä. Hänen ensimmäinen albuminsa, "Who Needs Actions When You Got Words", julkaistiin vuonna 2006, ja toinen albumi, "The Defamation of Strickland Banks", vuonna 2010.


title: Plan B

text: Plan B:n toinen studioalbumi sijoittui Britannian albumilistan ykkössijalle. Albumi on myynyt Britanniassa kolme kertaa platinaa.


title: Plan B

text: Drew on näytellyt elokuvissa "Adulthood" (2008), "Harry Brown" (2009) ja "4.3.2.1" (2010).


title: Länsi-Dunbartonshire

text: Länsi-Dunbartonshire (, , ) on yksi Skotlannin 32:sta hallintoalueesta ("council area"). Siellä on arviolta 89 590 asukasta (vuonna 2015) ja sen pinta-ala on 159 neliökilometriä.


title: Länsi-Dunbartonshire

text: Hallintoalue muodostettiin vuonna 1996 osasta aiempaa Starhclyden aluetta.


title: Gawron-luokka

text: Gawron-luokka eli Projekti 621 oli Puolan merivoimien suunnittelema korvettiluokka. Alusluokka perustui Blohm & Vossin MEKO A-100 tyyppiin. Luokan ensimmäisen aluksen valmistus aloitettiin 2001, mutta koko luokan tilaus peruutettiin toukokuussa 2012 ja ainoa valmisteilla ollut alus "ORP Slazak" muutetaan ulkovartiolaivaksi.


title: Gawron-luokka

text: Alun perin suunniteltiin seitsemän aluksen valmistusta, mutta vuoteen 2009 mennessä ainoastaan "ORP Ślązakin" rakennustyöt on aloitettu. Ohjelman rahoituksen hitaus ja asennettavien asejärjestelmien valinta ovat aiheuttaneet muutoksia aikatauluihin. Aluksen runko laskettiin vesille 6. syyskuuta 2009, mutta rakennustöiden jatkaminen on ollut sen jälkeen keskeytettynä budjettivajeen vuoksi. Aluksen pitäisi astua palvelukseen vuonna 2015.


title: Sipoon uusi kirkko

text: Sipoon kirkko on Theodor Deckerin suunnittelema punatiilinen kirkkorakennus Sipoossa. Kirkko edustaa arkkitehtuuriltaan uusgotiikkaa, ja se on vihitty käyttöön vuonna 1885.


title: Sipoon uusi kirkko

text: Sipoon vanha kirkko alkoi käydä pieneksi seurakunnan kasvaessa 1800-luvulla. Sen pelättiin myös sortuvan, joten uutta kirkkoa alettiin suunnitella Tiilimäelle, joka oli aiemmin toiminut hautausmaana ja kirkon torppareiden laidunmaana. Suomen senaatti vahvisti uuden kirkon piirustukset 1882. Kirkkoa rakennettiin päivätöinä vuosina 1883-1885, ja se vihittiin käyttöön neljäntenä adventtina 20. joulukuuta 1885. Kirkossa ei tuolloin vielä ollut urkuja, joten vihkitilaisuuden virsiä säesti osa Uudenmaan pataljoonan soittokuntaa.


title: Sipoon uusi kirkko

text: Messukasukat, kaksi messinkikruunua ja molemmat kirkonkellot tuotiin vanhasta kirkosta. Alttaritaulukseen kirkko sai vuonna 1892 Alexandra Frosterus-Såltinin tekemän jäljennöksen tanskalaisen kirkkomaalarin K. H. Blochin taulusta "Tulkaa minun tyköni". Kirkon ensimmäiset urut hankittiin vuonna 1890 Uudestakaupungista. Nykyiset urut ovat vuodelta 1951, ja ne olivat ensimmäiset uusbarokkiset urut Suomessa.


title: Sipoon uusi kirkko

text: Kirkko korjattiin 50 vuotta valmistumisensa jälkeen, ja tuolloin aiemmin avoin alttariseinä muurattiin umpeen uuden lämmityshormiston peittämiseksi. Kaminoiden jäljiltä nokeentunut kirkkosali maalattiin vaaleanharmaaksi. Vuonna 2001 kirkkoon asennettiin maalämpö, ja alttariseinä voitiin palauttaa alkuperäiseen asuunsa. Kirkkosali maalattiin alkuperäisen kaltaiseksi.


title: 7596 Yumi

text: 7596 Yumi on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysivät K. Endate ja K. Watanabe vuonna 1993. Ennen nimeämistään tämä asteroidi tunnettiin väliaikaisella nimellä 1993 GH. Koska Yumin absoluuttinen magnitudi (H) on 11,5, sen läpimitta on todennäköisesti välillä 13 - 30 kilometriä.


title: A56-luokka

text: A56-luokka oli Saksan keisarikunnan laivaston ensimmäisen maailmansodan lopulla valmistettu torpedoveneluokka, johon kuului 24 alusta.


title: A56-luokka

text: Eri valmistajien alukset vaihtelivat koon, turbiinien ja yktyiskohtien kuten savuhormien muodon suhteen keskenään. Schichaun valmistamissa aluksissa oli vaihteistetut turbiinit ja valmistajan ensimmäinen erä tuotti ainoastaan 5 800 akselihevosvoiman tehon, jolla se kykeni koeajoissa saavuttamaan 26,5 solmun nopeuden. Lopuissa aluksissa oli AEG-Vulcanin suoravetomoottorit, mutta siitä huolimatta ainoastaan "SMS A56"-"SMS A67" saavuttivat 28 solmun nopeuden. Tulosten seurauksena luokan nopeusvaatimus laskettiin 26 solmuun.


title: Heikki Kokko (kirjailija)

text: Heikki Kakko, käytti kirjailijanimeä Heikki Kokko (24. lokakuuta 1878 Oulu – 3. kesäkuuta 1931 Helsinki) oli suomalainen kirjailija.


title: Heikki Kokko (kirjailija)

text:
Nimellä "Heikki Kakko":
Nimellä "Heikki Kokko":


title: Ellen Nervander

text: Flora Helena (Ellen) Nervander (9. huhtikuuta 1842 Helsinki – 18. huhtikuuta 1936 Helsinki) oli suomalainen opettaja, kirjailija ja kääntäjä. Hän käytti nimimerkkejä "Ellen" ja "E-n".


title: Ellen Nervander

text: Nervanderin vanhemmat olivat Helsingin yliopiston fysiikan professori Johan Jakob Nervander ja Agatha Emerentia Öhman. Ellen oli perheen kahdeksasta lapsesta nuorin. Kirjailija ja toimittaja Emil Nervander oli hänen veljensä.


title: Ellen Nervander

text: Ellen Nervanderista tuli Helsingin kansakoulujen laulunopettaja 1871.


title: Maria Nyström

text: Maria Nyström (o.s. "Gratschoff", 16. syyskuuta 1854 Loviisa – 17. kesäkuuta 1937 Loviisa) oli suomalainen ruotsin kielellä kirjoittanut kirjailija. Hän käytti nimimerkkejä "M.N." ja "Mormor".


title: Maria Nyström

text: Maria Nyström oli naimisissa Loviisan alkeiskoulun rehtorin Karl Nyströmin (1845–1917) kanssa.


title: Maria Nyström

text:
Omalla nimellä:
Nimimerkillä "M.N.":
' "En gyllene mur". Föreningen Marthas föredrag. Föreningen Martha, Helsingfors ei.julk.vuotta
Nimimerkillä "Mormor":


title: Aina Kaila

text: Aina Maria Kaila (o.s. "Drake", 23. toukokuuta 1869 Rautalampi – 1. toukokuuta 1937 Turku) oli suomalainen lastenkirjailija.


title: Aina Kaila

text: Kailan vanhemmat olivat kauppias Otto Arvid Drake ja Betty Maria Tillgren. Hän valmistui Helsingin tyttökoulusta 1887 ja meni 1889 naimisiin tulevan arkkipiispan Erkki Kailan (nimi vuoteen 1906 Erik Johansson) kanssa.


title: What You Want

text: What You Want on yhdysvaltalaisen rock-yhtye Evanescencen ensimmäinen single yhtyeen vuonna 2011 julkaistulta "Evanescence" -albumilta. Kappaleen ovat kirjoittaneet Amy Lee, Terry Balsamo ja Tim McCord. Se on yksi yhtyeen raskaimmista kappaleista.


title: What You Want

text: Evanescence esitti kappaleen ensimmäisen kerran livenä 8. elokuuta MTV:llä. Seuraavana päivänä kappale julkaistiin digitaalisesti.


title: What You Want

text: Musiikkivideon kuvaukset alkoivat 30. heinäkuuta 2011 Brooklynissa, New Yorkissa. Musiikkivideon ohjaajana toimi Meiert Avis.


title: What You Want

text: "What You Want" debytoi sijalla 68 Yhdysvaltain Billboard Hot 100 -listalla. Billboardin rock-listalla se debytoi sijalla 32 ja Alternative Songs -listalla sijalla 35.


title: Erik Finne

text: Erik Finne (16. huhtikuuta 1869 Purmo – 28. heinäkuuta 1931 Purmo) oli suomalainen ruotsin kielellä kirjoittanut kirjailija joka käytti nimimerkkiä "Jerker Svenske".


title: Olivia Kronqvist

text: Olivia Kristina Kronqvist (1. marraskuuta 1860 Pietarsaari – 29. lokakuuta 1930 Turku) oli suomalainen ruotsin kielellä kirjoittanut kirjailija joka käytti nimimerkkejä "Hero" ja "Viva".


title: 700 Auravictrix

text: 700 Auravictrix on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi J. Helffrich vuonna 1910. Pikkuplaneetta on nimetty ensimmäisen Schütte-Lanz ilmalaivan matkojen muistoksi. Auravictrixin nimi tulee latinan kielestä ja tarkoittaa voittoa tuulesta. Ennen nimeämistään tämä asteroidi tunnettiin tunnuksella 1910 KE. Auravictrixin läpimitta on noin 15 kilometriä ja pyörähdysaika eli vuorokauden pituus sen pinnalla on noin 6,08 tuntia.


title: Cowboys & Aliens

text: Cowboys & Aliens on Jon Favreaun ohjaama tieteiselokuva, joka sai ensi-iltansa 23. heinäkuuta 2011 San Diegon comic-conissa. Se perustuu Scott Mitchell Rosenbergin luomaan samannimiseen sarjakuvaan vuodelta 2006. Elokuvan pääosissa esiintyvät Daniel Craig, Harrison Ford ja Olivia Wilde.


title: Láchar

text: Láchar on kunta Granadan maakunnassa Espanjassa. Vuoden 2015 väestölaskennan mukaan Lácharissa asui 3263 asukasta. Láchar sijaitsee noin 20 kilometriä Granadan kaupungista länteen.


title: 209 Dido

text: 209 Dido on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi, jonka löysi C. H. F. Peters vuonna 1879. Pikkuplaneetta sai nimensä myyttisen Karthagon kuningatar Didon mukaan. Didoa ei pidä sekoittaa toiseen päävyöhykkeen asteroidiin nimeltä 6336 Dodo. Didon läpimitta on noin 160 kilometriä, eli se on päävyöhykkeen kohteeksi melko suuri. Didon pyörähdysaika eli vuorokauden pituus sen pinnalla on noin 5,74 tuntia ja se kuuluu spektriluokkaan Xc.


title: George Tenet

text:
George Tenet (s. 5. tammikuuta 1953) on entinen yhdysvaltalainen keskustiedustelun johtaja CIA:ssa ja diplomatian professori Georgetownin yliopistossa. Hän toimitti virkaansa CIA:n johdossa vuodesta 1997 vuoteen 2004, toiseksi pisimpään Allen Dullesin jälkeen, ja oli yksi harvoista johtajista, joka on palvellut molempien puolueiden vallassaolon aikaan.
Vuonna 2008 hänestä tuli Allen & Company -investointipankin johtaja.


title: Counter-Strike: Global Offensive

text: Counter-Strike: Global Offensive (lyh. CS:GO) on Valve Corporationin ja Hidden Path Entertainmentin kehittämä taktinen ensimmäisen persoonan ammuntapeli joka on neljäs "Counter-Strike"-sarjan peli.


title: Counter-Strike: Global Offensive

text: Peli julkaistiin 21. elokuuta 2012. Se on saatavilla Windowsille, OS X:lle sekä PlayStation Networkin ja Xbox Live Arcaden kautta. Pelin betaversio oli pelattavissa Windowsilla jo aiemmin. Syyskuun 2014 lopussa pelistä julkaistiin myös Linux-versio. "Counter-Strike: Global Offensive" on taktinen ensimmäisen persoonan ammuntapeli joka simuloi sotaa terroristien ja erikoisjoukkojen välillä. Peli on saatavissa Steam-palvelusta PC-alustalle. "Counter-Strike: Global Offensive" on myös yksi suosituimpia ensimmäisen persoonan ammuntapelejä PC:lle, ja sisältää paljon kilpailullisia elementtejä.


title: Counter-Strike: Global Offensive

text: Kuten sarjan aiemmatkin pelit, on "Global Offensive" tavoitepohjainen, joukkuepohjainen realismiin pyrkivä taktinen ammuntapeli. Pelaaja liittyy terroristien tai erikoisjoukkojen joukkueeseen tavoitteena tavoitteiden suorittaminen ja vihollisten tappaminen. Yksi peli sisältää useita kierroksia, jotka päättyvät, kun kaikki vihollisen pelaajat ovat kuolleet tai kun tiimin tavoite on suoritettu. Useimmissa pelimuodoissa kun pelaaja kuolee, hänen tulee odottaa erän loppumiseen uudelleensyntyäkseen. Pelaajat ostavat aseensa ja varusteensa erän alussa rahoilla, joita he ansaitsevat sen mukaan kuinka hyvin pelaavat. Suorittamalla tavoitteita ja tappamalla vihollisia pelaajat ansaitsevat, kun tappamalla omia ja panttivankeja pelaajat menettävät rahaa. Erän lopussa kaikki pelaajat saavat rahaa, voittavan tiimin pelaajat kuitenkin enemmän.


title: Counter-Strike: Global Offensive

text: Kahta alla olevaa pelimuotoa voi pelata joko Rennossa tilassa, tai Kilpailullisessa tilassa. Rento on tarkoitettu tavalliseen pelaamiseen, kun taas kilpailullinen kilpailullisiin kisoihin.


title: Counter-Strike: Global Offensive

text: Pommitilanteessa terroristien tehtävä on virittää C-4-räjähde jompaan kumpaan kahdesta eri pomminasetuspaikasta. Erikoisjoukkojen tehtävänä on estää pommin asentaminen tai sen räjähtäminen.


title: Counter-Strike: Global Offensive

text: Panttivankitilassa erikoisjoukkojen tehtävänä on pelastaa panttivangit terroristien hallusta, sekä kuljettaa heidät ennalta määrättyyn sijaintiin. Terroristien tehtävänä on estää panttivankien vapauttaminen. Jos Erikoisjoukkojen pelaaja yrittää tappaa panttivangin, hän menettää huomattavan summan rahaa. Päivityksen jälkeen muutettiin tapaa viedä panttivangit: Sen sijaan että erikoisjoukot johdattavat panttivangit pois, panttivangit tulee kantaa olalla, joka hidastaa liikkumista huomattavasti.


title: Counter-Strike: Global Offensive

text: Kilpavarustelussa ainoa tavoite on tappaa toisia käyttäen eri aseita. Onnistuneesta taposta saat uuden aseen ja ensimmäisenä veitsellä tapon saanut pelaaja voittaa kierroksen. Pelaaja uudelleensyntyy välittömästi kuoltuaan.


title: Counter-Strike: Global Offensive

text: Räjäytystyö-pelimuoto poistaa aseiden ja tarvikkeiden ostamisen erien alussa, sen sijaan palkiten pelaajan uudella aseella tämän saatua ainakin yhden tapon. Toisesta taposta samalla kierroksella pelaaja saa satunnaisen kranaatin käytettäväksi ensi kierroksella uuden aseen kanssa.


title: Counter-Strike: Global Offensive

text: Deathmatch on pelimuoto joka tarjoaa kymmenen minuutin pelejä. Voittaakseen pelaajan tulee ansaita isoin pistemäärä. Pisteitä pelaaja saa tappamalla muita pelaajia erilaisilla aseilla. Pistemäärä taposta riippuu aseesta. Kuten Kilpavarustelussakin, pelaaja syntyy välittömästi kuoltuaan.


title: Counter-Strike: Global Offensive

text: Asetoveri eli wingman on maksimissaan 16 erää sisältävä pelimuoto jossa pelaa 2 pelaajaa toisia 2 pelaajaa vastaan (2vs2). Pelimuotoa pelataan normaalia pienemmissä kartoissa. Käytössä ainoastaan pommitilanne. Peli loppuu kun toinen joukkue saavuttaa 9 erävoittoa. Sisältää samoja piirteitä kuin kilpailullinen pelitila.


title: Counter-Strike: Global Offensive

text: Lisäksi pelissä on kaksi offline-modea eli niiden pelaamiseen ei tarvitse nettiyhteyttä, Paikallisesti Boteilla, mikä tarjoaa samat pelimuodot botteja vastaan sekä harjoittelutila Ampumarata uusille- ja veteraanipelaajille.


title: Counter-Strike: Global Offensive

text: Global Offensivessa on muista versioista poiketen matchmaking, eli pelinhakija joka hallitsee pelien luomista ja palvelimia. Tätä pelinhallintaa ylläpitää Steam-palvelu. Pelin voi hakea pelimuodon ja karttojen mukaan sekä vaikka kavereiden kanssa samaan peliin. Valve ylläpitää myös Valven Huijauksenestoa, joka voi automaattisesti kieltää ja potkia ulos pelaajia jotka käyttävät kiellettyjä ohjelmia saadakseen epärehellisen hyödyn. Saattaakseen samantasoiset pelaajat samoihin peleihin, Valve käyttää "Global Offensivessa" raskaasti muokattua Elo-lukua. Tietokoneversio tukee myös yksityispalvelimia, joihin liitytään "Selaa yhteisöpalvelimia" osion kautta. Nämä palvelimet voivat olla raskaasti muokattuja ja täysin erilaisia kuin perinteiset pelimuodot.


title: Counter-Strike: Global Offensive

text: "Global Offensive" on hyvin suosittu elektronisen urheilun peli, ja se olikin kolmanneksi suosituin kilpapeli marraskuussa 2014. Pelissä on järjestetty satoja turnauksia vuosien aikana, ja palkintorahaa on jaettu yli 4 miljoonan dollarin edestä.


title: Counter-Strike: Global Offensive

text: "CS:GO" alkoi alun perin Hidden Path Entertainmentin työstä siirtää "Counter Strike: Source" Xbox Live Arcadeen. Kehityksen aikana Valve näki pelissä potentiaalin laajentaa "Counter-Strikeä" ja "Global Offensiven" kehitys alkoi vuonna 2010. Pelin kehitys julkistettiin 12. elokuuta 2011. Julkaisun jälkeen Valve on säännöllisesti päivittänyt peliä ja sen sisältöä, kuten aseita ja karttoja. 13. elokuuta 2013 Valve esitteli "Team Fortress 2" ja "Dota 2" -tyylisen kosmetiikkapäivityksen nimeltä "Arms Deal Update". Näin ollen aseita voi ns. värjätä erilaisilla väreillä. Lisäksi pelaajat voivat nyt vaihtaa aseiden paikkaa varusteluettelossa ja tavaraluettossa. Myöhemmin lisättiin Steam Workshop -tuki jolloin pelaajat voivat laittaa ehdolle omia karttoja ja aseita Workshopiin ladattavaksi. Tuki yhteisön tekijöille näkyykin juuri erilaisina operaatioina johon kerätään heidän tekemiänsä karttoja ja värejä. Steamin Yhteisön Kauppapaikalta voi ostaa "Counter-Strike: Global Offensiveen" erilaisia musiikkipakkauksia sekä aseiden värejä jotka maksavat muutamista senteistä satoihin euroihin. Pelaajat voivat myös myydä omia värityksiä toisille pelaajille, tosin maksusta 15% menee Valvelle. Kauppapaikan maksimihinta on 1620 euroa. Tavarat jotka ovat kalliimpia, voidaan vaihtaa toisten pelaajien kanssa tai myydä erilaisissa verkkokaupoissa.


title: Counter-Strike: Global Offensive

text: Counter-Strike: Global Offensive on saanut yleisesti hyvän vastaanoton ammattilaiskriitikoilta. Global Offensive sai Metacriticiltä 83 pistettä sadasta perustuen 38:saan ammattilaiskriitikon arvioihin. Alussa kritiikkiä oli kenttien puutteesta; ensimmäisten versioiden aikana uusia karttoja tuli vain Arms Race ja Demolition - pelimuotoihin mutta vuosien aikana Valve on lisännyt niitä lukuisasti myös muihin pelimuotohin.


title: Turmantasin rautatieasema

text: Turmantasin rautatieasema () on Liettuan rautateiden rautatieasema Liettuan koillisnurkassa Zarasain kunnallispiirin Turmantasin taajamassa.


title: Turmantasin rautatieasema

text: Rautatie Turmantasin kautta rakennettiin jo vuosina 1859–1861 Venäjän keisarikunnan Pietari–Varsova-ratahankkeen tuloksena. Nykyisin Liettuan rautateiden maan sisäisillä junilla liikennöidään Turmantasin asemalle Vilnasta. Kansainvälisille junille kyseessä on Liettuan ensimmäinen asema Daugavpilsistä tultaessa radalla Pietari–Pihkova–Ostrov–Rēzekne–Daugavpils–Vilna–Hrodna–Varsova. Kansainväliset pikajunat ei kuitenkaan seisahdu Turmantasin asemalla. Esimerkiksi Daugavpilsiin matkustamista varten pitää ensin matkustaa kymmenen kilometriä Vilnaan päin Visaginasiin, josta voi nousta joihinkin Daugavpilsiin ja edelleen Pietarin suuntaan meneviin juniin.


title: Allen & Company

text: Allen & Company on vuonna 1922 perustettu investointipankki New York Cityssä Yhdysvalloissa. Sen johtaja on ollut vuodesta 2008 lähtien George Tenet, entinen CIA:n keskustiedustelun johtaja.


title: Daniel Mancinelli

text: Daniel Mancinelli (s. 23. heinäkuuta 1988 San Severino Marche) on italialainen moottoriurheilija.


title: Daniel Mancinelli

text: Hänellä ehti olla pitkä karting kokemus, kunnes vuonna 2003 hän siirtyi Italian Open Masters ICA Junior luokkaan, jossa hän sijoittui neljänneksi. Edelle jäivät vain Sébastien Buemi, Stefano Coletti ja Miguel Molina. Seuraavana vuonna hän sijoittui neljänneksi EM ICA luokassa ja viidenneksi Italian Open Master ICA luokassa. Vuonna 2005 Mancinelli oli viides samassa kilpailussa, jossa hän edelleen jäi mm. entinen F1-kuljettaja Jaime Alguersuari. Vuonna 2007 hän voitti Copa Campeones Trophy ICA sarjan mestaruuden.


title: Daniel Mancinelli

text: Mancinelli aloitti Formula uransa vuonna 2006, kun hän ajoi Italian Formula Azzurra sarjassa. Hän saavutti yhden palkintokorokesijan hänen neljässä ajetuissa kilpailuissaan. Vuonna 2007 hän siirtyi kilpailemaan Italian Formula Renault 2.0 sarjaan CO2 Motorsport tallissa. Ensimmäisellä kaudellaan hän keräsi 78 pistettä ja sijoittui sarjan 16:ksi. Mancinelli jatkoi sarjassa seuraavana vuonna, vaikka osallistuikin vain kuuteen viimeiseen kilpailuun koko sarjasta. Hän sijoittui 15:ksi ja otti kaksi palkintokorokesijaa ja yhden voiton. Mancinelli osallistui myös Marraskuussa 2008 Formula Renault'n talvisarjaan, jossa hän otti yhden voiton ja sijoittui sarjan viidenneksi. Mancinelli ajoi vuonna 2009 kahdeksan kilpailua Formula Renault 2.0 Eurocup-sarjaa sijoittuen sarjan 19:ksi. Hän jatkoi sarjassa vuonna 2010 ja sijoittui 16:ksi sarjan loppupisteissä.


title: Daniel Mancinelli

text: Formula Renault'ien lisäksi Mancinelli on kilpaillut mm. Formula Master, Formula 3, Porsche Carrera Cup ja World Series by Renault-sarjoissa. Vuonna 2011 Mancinelli kilpaili GP3-sarjassa Mücke Motorsport tallissa Belgian kilpailusta lähtien korvaten Luciano Bachetan. Hän ei saavuttanut pisteitä.


title: Laukkumittari

text: Laukkumittari ("Perizoma albulatum") on pienikokoinen, yleinen yöperhoslaji.


title: Laukkumittari

text: Pieni ja usein hyvin vaalea mittarilaji. Siivet ovat vaalean kellertävänruskeat, mutta usein valkeaa väriä näkyy siivissä jopa ruskeaa enemmän. Sekä ulompi että sisempi poikkiviiru erottuvat leveinä, etusiiven poikki kulkevina valkoisina vöinä. Siiven kärkiosan aaltoviiru on melko leveä, valkoinen ja erottuu hyvin koko siiven poikki. Siipien ulkoreunan ripset ovat heikosti täplikkäät. Takasiivet ovat vaaleat, reunoja kohti ruskeammat. Perhosten kuviointi erottuu sitä heikommin, mitä pohjoisemmaksi mennään. Siipiväli 17–21 mm.


title: Laukkumittari

text: Laukkumittaria tavataan lähes koko Euroopassa Portugalista ja Brittein saarilta aina Altaivuoristoon saakka. Suomessa sitä tavataan pohjoisinta Lappia myöten. Laji lentää suuressa osassa Suomea kahtena osin päällekkäisenä sukupolvena kesäkuun puolivälistä elokuun lopulle, mutta lentoajan huippu näyttää vaihtelevan paikallisten populaatioiden välillä. Pohjoisessa sukupolvia on vain yksi.


title: Laukkumittari

text: Laji joka viihtyy sekä kosteissa että kuivissa ympäristöissä kunhan paikka on riittävän avoin. Sopivalla paikalla perhonen voi olla varsin runsaslukuinen. Aikuiset perhoset lentelevät enimmäkseen iltahämärässä ja niitä voi tulla jonkin verran valolle. Talvehtii kotelona.


title: Laukkumittari

text: Toukka syö laukkujen, etenkin pikkulaukun ("Rhinanthus minor") kukintoja ja siemeniä.


title: Mauno Manninen (poliitikko)

text: Mauno Manninen (s. 17. helmikuuta 1934 Kuusamo) on keskustalainen poliitikko. Manninen on koulutukseltaan kansakoulunopettaja ja ammatiltaan rehtori. Hän on ollut keskustan kansanedustaja vuosina 1973–1983 ja 1983–1987. Myös Mauno Mannisen veli Hannes Manninen on toiminut kansanedustajana sekä alue- ja kuntaministerinä.